
POVEŞTI POPULARE ROMÂNEŞTI 


Sur-Vultur 


ODATĂ, demult, când mâncau şoarecii pe pisici 
şi erau mai înalţi ăi pitici, adică aşa vine vorba, da' eu 
spui adevărat, s-a întâmplat de a vărsat stăpânul 
păsărilor din lumea asta cinci chile de mei şi a 
poruncit să se strângă toţi supuşii lui de pe pământ, 
să împartă meiul frăţeşte. 

Păsările, cum au auzit porunca, se adunară care 
de pe unde erau, şi împărţiră meiul parte dreaptă. Dar 
după împărţeală — vezi dumneata cum s-a potrivit! — 
a prisosit un bob. Prisosind ăl bob, se repeziră toţi, 
unul ca să-l ia el, altul că lui i se cuvine, şi aşa, din 
vorbă-n vorbă, se luară la bătaie. 

Din astă bătaie rămase beteag de aripă şi Sur- 
Vultur, năzdrăvanul de pe tărâmul celălalt. El, cum 
simţi că-l doare aripa, dădu dosul târâş-grăpiş, şi el 
cum putu, într-o pădure mare cu copaci groşi-groşi!... 
de nu era în puterea omului să-i fi cuprins în braţe, şi 
înalţi de nu le puteai vedea vârfurile şi se aşeză p-o 
cracă. Acolo, dacă s-a aşezat, nu trecu mult şi iacă se 
pomeni c-un vânător că întinde puşca să-l împuşte. 

— Măi creştine, zise Sur-Vultur cum îl văzu, lasă 
puşca jos, nu mă omori, ci ia-mă de mă du acasă şi mă 
oblojeşte, că ţi-oi prinde şi eu bine cândva! 

Vânătorul, auzindu-l vorbind omeneşte, lăsă 
puşca jos să-l asculte, apoi iar o întinse spre el. 

— Măi creştine, măi, înţelege că nu-ţi vorbesc de 
rău, lasă puşca-n jos! A 

Vânătorul nu vru, el iar îl rugă... In sfârşit, până- 
n trei ori; la a treia oară se hotări şi vânătorul să-l 
cruţe şi-l luă acasă, gândind că, cine ştie... o fi ceva 
dacă vorbeşte el ca oamenii. Şi-l duse acasă. Cum 

ajunse, îl obloji la aripă cum putu, cu una-cu alta, ca 
să-l vindece mai repede: 

După ce-l obloji bine, Sur-Vultur ceru să-i taie o 
vacă să mănânce, ş-o mâncă toată. 

A doua zi, nu, că să-i mai taie una. 

— Păi bine, măi Vulture, tu mă laşi sărac, măi! 

— Lasă, ce-ţi pasă, răspunse Sur-Vultur, ştiu eu 
ce fac! Dacă-ţi place, dacă nu... eu altfel nu pot să te 
ajut întru nimic. 

—Mai na, dar. 

Şi-i dădu să mănânce câte-o vacă în fiecare zi, 
până nu-i mai rămase nici una. Ce era să facă? Intrase 
în horă, trebuia să joace. În ziua când îi dădu p-a mai 
de pe urmă, se pomeni cu Sur-Vultur că-i zice să bată 
o prăjină de nouă stânjeni în mijlocul curţii ca de vreo 
palmă în pământ şi după ce o bătu, Sur-Vultur o luă în 
sus şi se duse, se tot duse până ce vânătorul îl pierdu 
din ochi. 

Când nu-l mai zări deloc, începu şi el să fluiere. 

—[Īa te uită, mă, îmi mâncă vitele şi mă lăsă 
aşa!... 

Şi puse mâna să se scarpine-n cap. 

În vreme ce se scărpina el în cap de necaz, 
numai se pomeni că-i vâjâie ceva la ureche; când se 
uită, ce să vază?... Sur-Vultur se năpustise tocmai d- 
acolo din văzduh, cât putuse, cu pieptu-n prăjina din 
mijlocul curţii şi, cum o izbise cu osul pieptului, o 
vârâse pe toată în pământ! 

Apoi se îndreptă spre vânător şi-i zise: 

— Îmi încercai puterea; acum urcă-te-n spinarea 
mea şi haide! 

După ce plecară înălțându-se în văzduh, taman 
când erau p-aproape de vântul turbat, Sur-Vultur 
numa' dădu drumul vânătorului din gheare şi, după 
ce-l lăsă de se învârti niţel, îl prinse iar; apoi după ce 
mai trecu niţel, iar îi dădu drumul şi iar îl prinse până 
în trei ori, după care-i zise: 


— Vezi, aşa frică am păţit şi eu când ai întins 
puşca spre mine, cum ai simţit şi tu acu' când îţi dădui 
drumul din gheare. 

Apoi după ce mai umblară, vreme îndelungată, 
iaca dădură de nişte case, de la soare te puteai uita, 
dar, la ele, ba. 

Sur-Vultur îi zise: 

— Du-te la casele ce le vezi, că sunt casele soră- 
mi, şi cere şi tu din pomană, că-mi face mie, gândeşte 
c-am murit; iar când ţi-o da tu să zici: „Bogdaproste, 
să fie pomană cui a făcut-o, da' Sur-Vultur să trăiască 
unde-o fi”. Şi să-i ceri nuca seacă dintre căpătâie. 

— Bine, răspunse vânătorul şi plecă. 

Când ajunse la casele surorii lui Sur-Vultur, ea îi 
dădu şi lui din pomană. El răspunse: 

— Bogdaproste, da' pomană să fie cui a făcut-o, 
iar Sur-Vultur să trăiască unde-o fi. 

— Ce, or n-a murit? Or trăieşte? întrebă cu 
bucurie sora lui Sur-Vultur. De ce n-a mai venit p- 
acasă, pe unde s-a rătăcit?... 

— Vine acasă, răspunse vânătorul, da' auzi cică 
întâi să-i dai nuca seacă dintre căpătâie, şi după aceea 
vine, că-i trebuie. 

— Ba aia-i vorbă, răspunse sora, nu l-am văzut d- 
atâta vreme, nu l-oi mai vedea nici d-aci înainte, da' 
nuca seacă n-o dau. 

Auzind aşa, vânătorul se-ntoarse la Sur-Vultur şi- 
i povesti ce-i spusese soră-sa. 

— Urcă în spinarea mea, zise atunci Sur-Vultur, 
şi hai să mergem la frate-meu. 

Şi o porniră. 

Dacă ajunseră la frate-său, cobori vânătorul de 
pe spinarea vulturului şi se duse şi la acesta după ce-l 
învăţă Sur-Vultur şă zică tot vorbele ce zisese când 
fusese la soră-sa. 

Dar şi frate-său răspunse tot aşa: 


— Nu l-am văzut d-atâta vreme, nu l-oi mai vodea 
nici d-aci înainte, da' nuca seacă nu i-o dau. 

Atunci Sur-Vultur, văzând că nici frate-său nu-i 
dă ce cere, o porni spre casele nevesti-si. 

Alături de casele ei era un puț. Sur-Vultur zise 
vânătorului: 

— Du-te de scârţâie cumpăna puţului niţel şi de 
te-o întreba cine e, să spui că eşti om bun şi oşti trimis 
de Sur-Vultur. 

Se duse vânătorul, scârţâi cumpăna puţului şi 
numai iacă auzi un glas: 

— Cine e acolo la puț, că am o căţea cu dinţii de 
oţel şi, când i-oi da drumul, îl face mici fărâme? 

— Om bun e, răspunse vânătorul. M-a trimis aici 
Sur-Vultur. 

Când auzi nevasta lui Sur-Vultur aşa, îndată ieşi 
afară la poartă şi-l pofti în casă şi-l ospătă, şi-i dădu de 
băut şi apoi îl întrebă ce veşti îi aduce de la bărbatu- 
său. 

— Slavă Domnului, Sur-Vultur e sănătos, voinic; 
a avut un beteşug la o aripă, cu puţin timp în urmă, 
da' i-a trecut; acuma m-a trimis pe mine, că, cică, să-i 
dai dumneata nuca seacă dintre căpătâie, că-i trebuie. 

Nevasta, cum auzi ce-i cere, răspunse: 

— Să ştiu că nu mai văz cât oi trăi nuca seacă, 
da' eu i-o dau, că el multe ştie face cu ea. 

Şi i-o dădu. 

După aceea vânătorul îşi luă ziua bună, 
mulţumindu-i că l-a ospătat, şi plecă să-i ducă nuca lui 
Sur-Vultur. 

Cum văzu Sur-Vultur nuca, îndată îi zise 
vânătorului să se urce iar în spinarea lui, că-l duce 
acasă. 

După ce umblară ei până sfârşiră calea toată, 
câtă era, ajunseră cu bine în părţile unde sta 
vânătorul. 


Acolo, după ce cobori din spinarea lui Sur-Vultur, 
acesta îi zise: 

— Ei, acu' ţine tu nuca seacă dintre căpătâie; 
când vei avea trebuinţă, despic-o frumos cu vârful 
custurii, că are să iasă din ea vite multe; vinde din ele, 
taie, fă ce ştii; iar ce rămâne, bagă-le la loc înapoi 
plesnind din ăst bici. 

Şi, după ce-i dădu Sur-Vultur şi biciul, îşi luă ziua 
bună de la el, şi se ridică încet-încet rostogolindu-se în 
slava cerului, făcându-se mai mic, mai mic, până nu se 
mai văzu. 

După ce se făcu Sur-Vultur nevăzut, vânătorul 
vâri nuca în sân, puse biciul în desagă, că ora un bici 
mic, şi o porni la drum. Merse până dădu de-o pădure 
mare, verde şi răcoroasă. 

Dac-ajunse la pădurea asta, mai umblă ce mai 
umblă prin ea, până găsi un luminiş; aici se aşeză la 
umbra unui frasin, să-i tragă un pui de somn, să-şi mai 
vie în fire, că era ametit de drumul ce făcuse prin 
văzduhuri. 

Adormi şi nu se mai trezi până înspre seară, când 
cobora soarele spre asfintit. Nemaiputând răbda până 
să ajungă acasă, scoase custura şi crăpă nuca seacă. 

Ce să vezi, când o despică?... Câte feluri de vite 
în lumea asta, el le-a avut toate; se umpluse luminişul 
de nu mai aveau loc; un ac să fi aruncat şi nu cădea 
jos; boi cu coarnele aduse, lungi de câte-un cot, vaci 
mai mărunte cu ugerele pline de-abia le puteau purta, 
oi cu lâna ca mătasea, armăsari de mâncau foc, catâri, 
măgari, capre, până şi cerbi cu coarnele înrămurite; 
tot felul de lighioane, care va să zică, erau acolo. 

Se uită el bucuros la ele, le mai scuipă să nu le 
deoache, ş-apoi se duse la desagă să scoată biciul, să 
plesnească de trei ori din el, ca să le bage la loc. Când 
colo, ce să vezi? Ia biciul de unde nu-i! Căută el peste 
tot, dar biciul nu era, şi pace! în somnul lui, cine ştie, 
o fi trecut vrun hoţ şi negăsind nimic la el, că bani n- 

avea o lăscaie, o fi luat biciul, să nu zică încailea că nu 
s-ales cu nimic. 

Ei, acum ce să facă el cu vitele? Că să le mâie de 
la spate, nici gând să fi avut; cum era el să mâie 
sumedenia de vite? Ba se mai şi răspândiseră prin 
pădure. Se aşeză şi el p-o buturugă şi începu a plânge, 
blestemând ceasul când adormise. 

În vreme ce plângea el, numai iaca se pomeneşte 
alături cu Tartacot, cu barba d-un cot, călare p-o 
jumătate de iepure şchiop, care-i grăi aşa: 

— Vânătorule, nu mai plânge, eu ştiu ce necaz ai 
tu şi mă prinz să-ţi aduc vitele şi să ţi le vâr în nucă, 
dacă mi-i da nădejdea ta d-acasă... 

— Da' ce nădejde am eu acasă, vai de capul meu, 
zise vânătorul supărat. 

— Ai, ce-ţi pasă, tu făgăduieşte-mi-o, şi eu îţi vâr 
vitele la loc. 

— Apoi da, dacă e aşa, ţi-o dau, răspunse 
vânătorul fără să mai stea pe gânduri. 

—Bine, ne-am învoit, zise Tartacot şi, scoțând 
dintre firele bărbii un bicişor numai cât degetul ăl 
mic, plesni de trei ori din el. 

Cum plesni, cum intrară toate vitele în nucă, 
nuca se închise la loc, iar Tartacot îi dădu şi biciul să 
se slujească de el la trebuinţă. 

După aceea Tartacot pieri şi, rămânând 
vânătorul singur, o porni înainte spre casă. 

Pe drum, se întâlni la un put c-un flăcău zdravăn 
şi frumos, c-o desagă la spinare, şi-l întrebă unde se 
duce. 

— Unde să mă duc, răspunse flăcăul, mă duc 
unde m-a rânduit tata, la Tartacot, ăl de are barba d- 
un cot, şi umblă călare p-o jumătate de iepure şchiop. 

Şi plecă înainte flăcăul. 

Taman atunci îşi aduse aminte bietul om că-şi 
lăsase nevasta borţoasă, când plecase, şi că flăcăul ăla 

era nădejdea de care el nu ştia şi pe care o făgăduise 
lui Tartacot, când i-a băgat vitele în nucă. 

„Care va să zică, eu lipsesc d-acasă de vreo 16- 
17 ani, se gândi el, că el ştia că lipsea de mult, dar nu 
credea că e atât. Măre, cum mai trecu vremea!” 

Şi începu a plânge de necaz, că-şi dăduse el 
copilul pe mâna năzdrăvanului de Tartacot, fără să se 
gândească; mai bine se lipsea de vite, că sigur cu aşa 
voinic de flăcău îşi agonisea el pâinea de toate zilele... 
Ei, dar ce să mai zică? Ce se făcuse, se făcuse. O luă 
şi el înainte şi se duse acasă. 

Flăcăul, după ce umblă vreme ca la vreun an de 
zile, ajunse la Tartacot, care îi şi arătă ce avea să facă, 
şi fiind flăcăul vrednic, în curând îl făcu pe năzdrăvan 
să-l iubească, să-l îngrijească şi să-i dea ce avea mai 
bun. 

Alături de ţinuturile lui Tartacot erau ţinuturile 
dracului, care avea o fată... o drăcoaică şi jumătate, 
cu nişte ochi de scăpărau scântei, cu gura mică... nu 
semăna cu tată-său, deloc; se vede că era făcută cu 
vreo pământeancă. Dar acum cu cine era făcută, nu e 
treaba noastră, atât că flăcăul se îndrăgosti de ea... şi 
se-ndrăgosti nu glumă, că de n-o vedea într-o zi se 
prăpădea de tot; fata iar, cum era împresurată tot de 
pocituri de draci, scălâmbăiaţi şi negri ca tăciunele, 
fără nici un lipici, se îndrăgosti de el şi mai şi ca el de 
ea! Văzând că nu e rost să se ia amândoi (cum s-ar fi 
învoit dracul?...), hotărâră să fugă... Şi aşa şi făcură... 

Într-o noapte, numai o puse flăcăul alături p-un 
armăsar turbat al lui, pe care i-l dăruise Tartacot, şi p- 
aci le fu drumul!... 

Taman spre dimineaţă prinse de veste drăcoaica, 
muma dracului, de fuga nepoată-si şi repede porni pe 
fiu-său în urma lor. 

Când era aproape să-i ajungă, fata simţi şi-i zise 
flăcăului: 

— Ia te uită-ndărăt de vezi ce se zăreşte. 

— Vine repede o cioară neagră, răspunse flăcăul, 
după ce se uită. 

—Ala e spurcatu' de tata, zise fata; eu mă fac 
bisericuţă, iar pe tine te prefac într-un călugăraş 
înaintea bisericuţii. 

Se făcură aşa, şi numai iacă şi cioara trecu pe 
lângă ei, uitându-se-ncolo, că nu-i e datina dracului să 
treacă pe lângă biserică şi să se uite la ea. Apoi, după 
ce se mai duse înainte, văzând că nu dă de ei, se 
întoarse şi se duse acasă. 

Cum trecu pe lângă tineri înapoi, cum se 
prefăcură şi ei la loc oameni şi porniră repede înainte. 

Când ajunse dracul acasă şi spuse mă-si că n-a 
văzut nici urmă de fată ori de flăcău, numai o 
bisericuţă c-un călugăraş, drăcoaica îi dădu o palmă 
de i se zguduiră creierii-n ţeastă, că cică, şi la draci, 
tot muierile sunt mai ale dracului, şi-i cârpesc 
câteodată de te miri, draci sunt ăia or ce sunt. 

— Ei erau, netrebnicule, nici atâta nu te-ai 
priceput? Fuga-ndărăt după ei, ce mai stai? Să-i 
ajungi şi să mi-i aduci aci, să le arăt eu fugă! 

Dracul, de cum auzi vorba mă-si, fuga-ndărăt, 
până iar se apropie de fugari. 

— Ia te uită înapoi, ce vezi? zise iar fata, 
flăcăului. 

—O coţofană neagră vine ca un fulger. 

—Fă-te pieptene şi eu pădure! 

Abia se făcură, că dracul şi ajunse acolo; da' de 
unde să ştie el că pieptenele şi pădurea sunt fugarii 
după care alerga el? Că el nu se prea pricepea aşa 
mult la d-alde astea; astea mă-sa le ştia bine. 

Se întoarse acasă iar fără ispravă. 

Drăcoaica, dacă l-a văzut aşa nevoiaş, îl scuipă 
de necaz; apoi puse o hanţă pe ea, încălecă pe piuă şi 
odată sări trei hotare lăsând flăcări în urmă. 

Fata, cum simţi că se apropie bunică-sa, a cărei 
putere şi vicleşug le cunoştea bine, o cam sfecli, dar 

tot nu se dădu prinsă. Cât ai clipi, ea se făcu o baltă 
mare şi pe flăcău îl prefăcu într-un răţoi. 

Când veni drăcoaica a bătrână şi văzu balta, 
îndată pricepu că aia e nepoată-sa şi răţoiul e flăcăul, 
dar era taman în mijlocul bălții şi nu-l putea ajunge, 
că fata îl învățase pe el dinainte să stea departe de 
mal şi să nu cumva să deschiză ochii, că i-i ia bunică- 
sa, ci să-i ţie închişi strâns. 

Drăcoaica l-a tot momit cu una, cu alta... că să 
vie să-i dea râme să mănânce... că aia, că ailaltă, 
răţoiul nu se apropia... 

— Răţoiaş, maică, urmă ea, văzând că nu e chip 
să-l înduplece a veni la mal, ai văzut tu vreo drăcoaică 
adevărată cum e? N-ai văzut! la te uită-ncoa, că eu 
sunt curat drăcoaică, fata nu e, ea e corcitură. 

Flăcăul, prost, ce-i veni?... Să vază şi el cum 
arată drăcoaica, fiindcă tot auzise mereu, dar de văzut 
nu văzuse niciodată... Deschise ochii s-o vază şi, cum 
îi deschise, cum i-i sorbi drăcoaica, lăsându-l orb. 

După ce plecă bătrâna, fata şi flăcăul se făcură 
iar oameni. 

— Ei, vezi, zise fata, nu ţi-am spus să nu deschizi 
ochii? Acu rămăseşi orb! Da' lasă că tot am nădejde să 
ti-i pui la loc. Aşteaptă-mă aici, că eu mă duc să încerc 
să i-i fur. 

Pe bătrână o cuprinsese somnul într-o pădure 
mare, lângă un izvor. 

Fata, trecând p-acolo, o văzu şi îi desfăcu binişor 
mâna în care ţinea strâns ochii flăcăului, i-i luă şi puse 
în locul lor un găinaţ de cioară; apoi se întoarse la 
flăcău. 

Drăcoaica, după ce se deşteptă, îşi luă picioarele 
la spinare şi plecă spre casă. 

Când ajunse, fiu-său o întrebă: 

— Ei, ai făcut vreo ispravă? 

—Cum să nu fac, răspunse ea, ce eu sunt 
nătângă ca tine? l-am sorbit ochii... ia uite-i... 

Când desfăcu mâna să-i arate ochii, ce să vază? 
Găinaţul de cioară! 

— Asta ţi-e pricopseala? întrebă dracul pe mă-sa, 
care rămăsese cu gura căscată. Apoi dar... na!... 

Şi-i plesni o palmă, de-i sări ochii din loc şi 
rămase ea oarbă. 

Fugarii, de dincolo, văzându-se teferi şi 
nevătămaţi, se duseră acasă la tatăl băiatului, unde, 
după ce se cununară, făcură o spuză de copii şi trăiră 
cu toții mulţumiţi până la adânci bătrâneţe, 
pomenindu-l mereu pe Sur-Vultur. Şi, spun oamenii, 
din astă pereche de om pământean cu drăcoaică au 
ieşit şi buni şi deştepţi, dar şi „oamenii dracului”, şi 
hoţii şi ucigaşii tot din ei au ieşit. 


Iar eu încălecai pe o viespe 

S-o lăsai la d-voastră în iesle, 

Să te duci, cucoane, că eşti stăpân, 
Să pui să-i dea şi ei niţel fân. 

Cerbul de aur 


A FOST ODATĂ un unchiaş ş-o mătuşă. 
Unchiaşul avea de la nevasta dintâi doi copii: un băiat 
ş-o fată; şi p-ăşti copii mătuşa, muma a vitregă, nu-i 
putea suferi, îi ţinea nemâncaţi, îi bătea de le 
învineţea carnea pe ei — bătaie de mumă vitregă, 
când e vorba. În sfârşit, vai de mămuşoara lor ce viaţă 
duceau bieţii copii, c-avea zgripţuroaica o inimă 
neagră de-o ştiau şapte sate primprejur, şi era şi 
prefăcută. 

Într-o zi, ce i se năzări ei, nu, că ea nu mai 
mănâncă pâine şi sare cu moşul, de n-o prăpădi copiii; 
să-i ducă în ce pădure o şti şi să-i omoare, or să se 
piarză de ei, or ce l-o lumina Dumnezeu să facă, 
numai cu ochii de ei să nu mai dea, că s-a isprăvit. 

Încercă unchiaşul s-o înduplece, o întoarse, o mai 
suci c-aşa, că pe dincolo... aş! Baba o ţinea întruna pe- 
a ei. 

N-a putut ieşi cu ea la căpătâi. Deci, fiindcă era 
slab de inimă şi o iubea prea mult (vezi cum îl orbise 
pe el Dumnezeu la bătrâneţe), se hotări moşul să-i 
facă pe voie. 

Într-o zi zise el copiilor: 

— Hai, taică, haideţi cu mine la pădure să 
aducem niscai crăci să avem cu ce momi ăl foc. 

Copiii taman se jucau prin bătătură. Cum auziră 
că trebuie să meargă la pădure, se bucurară şi 
porniră. 

Dar vezi dumneata, când vrea Cel-de-Sus cu 
omul: copiii se jucaseră cu nişte cenuşă, iar sânul 
băiatului era plin; pe drum a tot curs cenuşă pe toate 
potecile pe unde trecuseră. 

Şi când se piti moşul de ei, ca să se piarză, bieţii 
copii se aşezară pe o buturugă şi începură să plângă 
că se vedeau singuri în desiş. Deodată, fata dădu cu 

ochii de urma de cenuşă şi tot într-o fugă se duseră 
după ea până acasă. 

Ajunseră, dar nu îndrăzniră să intre în bordei, c-o 
ştiau pe mama vitregă rea şi se temeau să nu-i ia la 
bătaie învinuindu-i că s-au pierdut de tatăl lor. 

Se lăsase frig, căci era cam pe înnoptate. Se 
urcară atunci pe din dosul bordeiului — că era bordei 
făcut în pământ — şi şedeau acolo, lipiţi de coşul 
vetrei. 

Unchiaşul şi baba se aşezaseră să mănânce; se 
auzeau lingurile cum se loveau de bliduri. 

După ce sfârşiră de mâncat, baba, de-a dracului, 
ca să-l amărască şi mai mult pe unchiaş, zise cu glas 
prefăcut: 

— Aoleo, unchiaşule, unde sunt bieţii copilaşii 
tăi, să ronţăie şi ei aste uscături? 

Copiii, de sus, auzind glasul ei mieros, strigară 
pe coş: 

— Aici suntem, mamă. 

Şi dădură fuga în bordei. 

Baba să crape de necaz şi mai multe nu! După ce 
adormiră copiii, îl ocărî pe moş şi-l batjocori cum îi 
veni la gură, că n-a putut nici atâta lucru să facă şi el! 

Aşadar, se văzu silit a-i făgădui că i-o duce a 
doua zi la pădure şi acum i-o duce aşa departe, că n-or 
şti să mai vină înapoi. 

Şi aşa, a doua zi, băgă moşul de seamă, deschise 
ochii în patru, şi cum îi pierdu pe copii, îi pierdu de-a 
binelea, că n-au mai ştiut să se întoarcă. Au rămas în 
pădure. 

Au stat ei, bieţii, cât au stat, cu frică, tremurând 
vargă că urlau şi răgeau fiarele de ţi se făcea părul 
măciucă pe cap, plângând de să fi muiat inima cuiva, 
de cremene să fi fost. Dar ce să facă? Ei au plâns, ei 
au tăcut. Porniră şi ei, cu inima în dinţi, când i-a răzbit 
foamea, să caute ceva d-ale mâncării. Ce să găsească? 
Rădăcini, altceva ce? După foame îi apucă şi setea, 

apă nicăieri... Se stingeau bieţii copilaşi, săracii, şi 
mai ales băiatul, că lui îi era mai sete, fetei nu prea îi 
era aşa mult. 

Taman într-un târziu, dădură de o urmă de vulpe, 
plină cu apă de ploaie. 

Băiatul se repezi atunci să-şi mai potolească 
setea niţel. Dar când să-şi atingă buzele de apă, fata îl 
opri: 

— Nu bea, frăţiorule, că te faci vulpe şi nu mai 
are cine mă păzi! 

Bietul băiat îşi iubea sora mult. Se gândi niţel şi 
nu bău, deşi murea de sete. 

Mai încolo dădură de o urmă de urs, tot cu apă 
de ploaie. 

— Nu bea, frăţiorule, zise fata, că te faci urs şi 
mă omori... 

Nu bău băiatul nici de astă dată, dar se pârpălea 
de sete să moară şi mai multe nu. 

Tocmai spre seară iacă şi o urmă de cerb. 

Îl rugă să nu bea, că se face cerb şi o împunge, ci 
să mai aştepte c-or da de vreun izvor, dar el nu mai 
putu răbda şi bău. 

Dacă bău, se făcu cerb, dar aşa frumuseţe de 
cerb, că s-ar fi oprit vântul din adiere, ar fi încetat 
păsările să ciripească şi s-ar fi oprit norii pe cer ca să 
se minuneze cu toţii şi cu toatele de aşa 
nemaipomenit cerb. 

Trupul lui, cât era de mare, era numai şi numai 
de aur şi strălucea de-ţi lua vederea. Soarele 
rămăsese pe lângă el ca stelele cele mici pe lângă 
soare, iar coarnele cică i-ar fi fost lungi şi pline de 
ramuri, şi pe ele erau semănate pietre nestemate ce 
scânteiau; iar de la vârful unui corn la celălalt s-ar fi 
cumpănit încetişor de colo până colo un leagăn 
împletit numai din fire de mătase. 

Se uită cerbul, când se pomeni aşa, la soră-sa 
care rămăsese încremenită, şi din ochii lui cei mari şi 

vorbitori începură a se rostogoli lacrimi din belşug. 
Apoi îngenunche în faţa fetei şi o îndemnă să se urce 
sus, în leagănul dintre coarne. Fata se sui şi cerbul 
plecă prin desiş. La fiecare pas ce-l făcea, leagănul se 
mişca uşurel când înainte, când înapoi lin şi, când i se 
făcea fetei somn, ea adormea copilăreşte, legănată 
încetişor. 

Şi trăiră ei aşa în pădure, multă vreme. Fata îşi 
făcuse un culcuş într-un copac înalt, şi aşa-l făcuse de 
bine, că nu era cu putinţă omului or vreunei fiare să-i 
facă vreun rău. 

Într-o zi, după ce trecuseră ani la mijloc, de se 
făcuse fata mare, iacă se întâmplă de trecu un fecior 
de împărat prin pădure, umblând la vânătoare. 
Uitându-se pe sus după păsări, numai ce dădu cu ochii 
de fată în copac. Cum o văzu, îi căzu dragă, că nici nu 
mai ştia pe ce lume e. 

Într-adevăr, se şi făcuse fata frumoasă de pica; 
avea nişte ochi mari, mari şi negri, un trup subţirel şi 
o gură... arăta ca o zână, ce mai încoa' şi încolo; zână 
ca zâna a mai frumoasă ş-a mai fiiră cusur, ca zâna 
zânelor. 

Lăsă feciorul de împărat pustiului şi vânătoare şi 
tot şi se întoarse acasă. Trimise apoi sfetnici la toate 
peţitoarele din împărăție cu vorbă că cine i-o aduce la 
palat pe fata de sta într-un copac în pădurea cutare, 
se pricopseşte pe vecie, ea şi tot neamul ei. 

Una, bătrână, dibace, se prinse că o aduce ea. Se 
duse în pădure, căută până dădu cu ochii de fată şi se 
ascunse în apropiere să vază cum şi în ce fel merg 
lucrurile. 

Văzu şi se cruci. Văzu cum venea cerbul de aur 
cu rădăcini de da fetei să mănânce, cum o ajuta să se 
dea jos şi o însoțea să se plimbe, cum o îngrijea, în 
sfârşit, şi cum îl săruta ea şi cum pe urmă, când era să 
plece cerbul, ea se suia în copac spre a nu întâmpina 
vreo primejdie. 

Cugetă baba bine. De peţitorie nici nu putea fi 
vorba; cui s-o ceară? Cerbului? Cum era să se 
înţeleagă cu el? Ce, ştia ea limba cerbilor? „Mai 
nimerit ar fi, îşi spuse ea, s-o ademenesc pe fată cu 
ceva şi s-o răpesc; altminteri nu e nimic de făcut.” 

Se întoarse acasă, ceru împăratului doi cai buni 
de-i puse la o căruţă, luă în căruţă ce-i trebuia şi porni 
la pădure. Intră şi lăsă căruţa într-un loc în seama 
unui argat de la curtea împărătească. Pe urmă, în 
mână cu nişte pirostrii, cu o căldare şi cu o donicioară 
cu apă, se duse taman sub copacul unde era fata. 

Făcu un focşor şi puse pirostriile pe foc d-a- 
ndoaselea. N 

Fata de sus vedea. li strigă de acolo: 

— Nu aşa, mătuşică, nu se pun pirostriile aşa pe 
foc. 

— Dar cum, măiculiţă? întrebă baba uitându-se în 
sus şi prefăcându-se mirată că o vede acolo. 

— Întoarce-le altminteri. 

—Iacă le întorc. 

—Nici aşa. 

—Dar cum, fata mamii? 

—Cu picioarele pe cărbuni, cum? 

Le puse baba. 

Când să puie căldarea, o puse cu gura în jos şi 
turnă niţică apă pe fund, de curse pe foc. 

—Nu aşa, mătuşică, zise fata iar. 

Baba o puse pe o lăture. 

—Nici aşa; măre, femeie bătrână să nu ştie ea să 
puie o căldare pe foc! 

— Nu ştiu, măiculiţă, nu ştiu, vai de păcatele 
mole, că uite, am stat şi eu bine, am avut slugi, n-am 
pus căldare pe pirostrii de când mama m-a născut, dar 
acum m-a ars focul, măiculiţă, şi iaca sunt nevoită să 
stau în pădure, că nu mi se mai vede din case şi din 
acareturi nici cenuşa, şi pe ea a luat-o vântul... 

Şi începu baba a se văita şi a plânge, că era 
prefăcută... ca o peţitoare, de!... 

Fata, înduioşată, zise: 

—Lasă, mătuşică, nu mai plânge! Uite, mă dau 
eu jos să-ţi aşez căldarea. 

Şi se şi dădu. 

Doar ce ajunse fata pe pământ, că afurisita de 
babă îi puse un căluş în gură, îl strigă pe argat şi, 
urcând-o amândoi în căruţă, dădu bice şi intrară în 
goana cailor cu ea în curtea palatului împărătesc. 

Feciorul de împărat, când o văzu, doar că nu 
sărea ca nebunii în sus, de părere de bine. 

Făcură logodna chiar în seara acea şi plănuiră şi 
nunta curând. 

În vremea asta răsuna şi urla pădurea de 
zbieretele cerbului, şi aşa îi era de mare jalea că 
pierduse pe soră-sa, încât le era milă tuturor vietăţilor 
pădurii de el: 


Be-a, be-a! 
Surioara mea, 
Be-a! 


Tot aşa se tânguia. 

Tocmai într-un târziu îi veni în minte să se uite 
pe jos şi, cum se uită, dădu de urmele de paşi care 
mergeau până unde poposise căruţa, şi de aci se 
vedeau urmele roţilor, că se-ntâmplase de plouase şi 
era pământul moale. 

Se duse după urmele lăsate de roţi până la 
poarta palatului şi acolo începu să zbiere: 


Be-a, be-a! 


Surioara mea, 
Be-a! 

Soră-sa, cum îl auzi, cum îi spuse feciorului de 
împărat că acel cerb este fratele ei, şi-l rugă să-l 
primească. 

Feciorul de împărat îl primi cu dragă inimă, puse 
de-i auri un grajd de o minune de frumos şi dădu 
poruncă să-i dea de mâncare iarba cea mai bună din 
împărăție. 

Mergeau lucrurile strună; feciorul de împărat era 
fericit, fata la fel, că se iubeau, cerbul, şi el, nu mai 
putea de bucurie... Numai o ţigancă roabă, ce-l iubea 
pe feciorul de împărat, mocnea în ea, vrând s-o 
prăpădească pe biata fată, sora cerbului, de necaz că 
din pricina ei nici nu se mai uita feciorul de împărat la 
dânsa. 

Într-o zi, cerbul plecase să se plimbe prin 
pădure, iar feciorul de împărat nu era nici el acasă. 

Hoaţa de roabă nu scăpă prilejul, se duse la sora 
cerbului şi o întrebă dacă nu merge cu ea la pădure să 
culeagă flori? Că „taman e o vreme, de mai rar aşa 
frumuseţe”, zise ţiganca. 

Ea vru şi plecară. Culeseră ele flori ce culeseră şi 
nevestei feciorului de împărat i se făcu sete; atunci îi 
ceru ţigăncii apă, iar aceasta, care era pregătită cu de 
toate, puse pe furiş în cană nişte prafuri şi, îndată ce 
bău, sora cerbului căzu pe spate gaibenă ca şofranul 
la faţă. 

Pasămite, prafurile acelea aduceau somnul, şi 
tiganca se gândi că, lăsând-o pe fată în pădure, aşa 
adormită cum era, repede o vor sfâşia fiarele. 

O dezbrăcă pe urmă de hainele ei frumoase, se 
îmbrăcă ea cu ele, se boi la obraz şi se duse la palat 
ca şi cum ar fi fost nevasta feciorului de împărat. 

Se boise cu aşa meşteşug şi-şi schimbase glasul 
într-atât de bine, că feciorul de împărat nici nu bănui 
ce se întâmplase: putea tiganca să se bucure mult şi 
bine de nelegiuirea ce săvârşise. 

Dar cerbul simţi îndată. Începu a se tângui 

şi a zbiera: 


Be-a, be-a! 
Surioara mea, 
Be-a! 


Şi bătea din picioare şi, văzând-o pe ţigancă, se 
repezea s-o împungă. Țiganca, nu, că are ceva cerbul, 
e bolnav de boală rea, dacă dă el s-o împungă pe ea, şi 
sfătui pe feciorul de împărat să-l omoare. 

Până să se hotărască el să-l omoare, că nu-i 
venea, îi era milă de aşa frumuseţe de cerb, cerbul 
pieri, nu se mai văzu vreo două zile, iar a treia zi 
numai se pomeni feciorul de împărat cu el că intră în 
curte tot într-o fugă şi iar pleacă şi iar se întoarce şi 
iar se duce mugind şi dând din picioare şi uitându-se 
cu ochii de parcă l-ar fi rugat să meargă cu el unde l-o 
duce. 

Se luă feciorul de împărat după el, însoţit de 
câţiva slujitori, şi ajunse în pădurea unde sta întinsă 
biata fată adormită. 

Să-i vie nebunie feciorului de împărat când o 
văzu, să se omoare singur de jale şi mai multe nu... 
Făcură slujitorii o targă de crăci, puseră cu grijă fata 
pe targă, apoi o luară spre palat. 

Cum ajunseră, feciorul de împărat chemă pe toţi 
doftorii şi pe toţi vracii din împărăție, să vie să vază 
dacă nu e chip s-o deştepte. 

Veniră toţi, şi unul băgă de seamă că nu era 
moartă, iar după ce văzu aşa, lesne îi fu să o deştepte. 

Când se deşteptă, spuse sora cerbului cum şi ce 
fel se întâmplase, iar feciorul de împărat porunci ca 
tiganca să fie omorâtă în bătaie. 

De atunci au trăit în pace şi fericire, iar cerbul de 
aur a rămas pentru totdeauna la palatul lor. 

Împărăţia Arăpuşcăi 


A FOST ODATĂ un împărat viteaz peste fire, că 
unde pornea cu război, zvânta, de nu rămăsese 
domnie cât de mică, ori împărăție cât de mare, pe la 
hotarele împărăției lui, să n-o fi bătut el. Şi acest 
împărat avea trei feciori, tot unu şi unu de viteji şi de 
frumoşi. În poveţele lui părinteşti, împăratul îi sfătuia 
să lupte înainte mereu, după ce-o muri el, că era 
bătrân şi când-când îşi aştepta ceasul, şi să supuie pe 
toţi vecinii ca să se mărească ţara lor. Dar îi povăţui 
să nu care cumva să intre în împărăţia Arăpuşcăi, 
situată la soare-apune de a lor, că acolo le rămân 
oasele; căci, oricare s-a dus acolo, dus a fost, fiindcă 
înapoi nu s-a mai întors. 

Veni vremea de se prăpădi împăratul şi rămaseră 
feciorii lui împărați câte trei, că se iubeau şi n-au vrut 
să se despartă. Ei, cum se urcară pe scaunu' 
mpărătesc, nici laie nici bălaie, să intre în împărăţia 
Arăpuşcăi, spunând că tatăl lor numai îşi făcuse 
spaimă, fiindcă ei nu vedeau în ţara vecină cu a lor 
dinspre soare-apune decât i ămpii şi iar câmpii pustii; 
oraşe, ori sate, ori oameni, nu se zăreau! Şi se învoiră 
ca să plece mai întâi cel mai mare cu oaste 
nenumărată şi, de i s-o întâmpla ceva şi nu s-o putea 
întoarce până într-un an, să plece al doilea şi, de nu s- 
o întoarce nici el până într-un an, să se ducă şi cel de- 
al treilea. 

Cum se învoiră, aşa şi făcură. Strânseră oaste 
mare ca nisipul mării şi, după ce-şi luă ziua-bună de la 
fraţi, cel mai mare plecă, însoţit de ostaşi Merseră azi 
niţel, mâine mai mult, până intrară în adâncul 
împărăției căreia îi zicea a Arăpuşcăi. Au mersei aşa 
cale lungă să le ajungă şi altceva n-au văzut decât 
pustiu şi cer, iar încolo nimic, nici fântână, mureau 
bieţii ostaşi de sete. Când într-o zi, pe la nămiezi, iacă 

văzură un palat ce strălucea ca soarele. Cum îl văzu, 
feciorul cel mare îşi orândui oştirea ca să fie gata de 
luptă şi puse de împresură palatul. Când colo, în el nu 
era nimeni, nici picior de om, numai casa goală, da' ce 
casă... halal să-i fie! Pe jos numai piatră, odăile mari şi 
luminate de mii de lumini, că era mai lumină ca ziua; 
cercevelele de la geamuri şi canaturile de la uşi erau 
numai de stejar încrustat cu flori, iar uşa cea mare era 
împodobită numai cu nestemate, de-ţi luau vederile. 
Unde mai pui, în mijloc era o masă mare, încărcată cu 
tot felul de mâncări de-ţi făceau cu ochiul şi te 
zăpăceau de nu ştiai din care să iei mai înainte... Dar 
pivniţa? Lungă, să tot fi umblat trei zile prin ea şi să te 
fi rătăcit printre butoaiele pline de vinuri, d-alea de 
când cu tata Noe, de să bei un păhăruţ şi să şi începi a 
da ochii peste cap! 

Când văzură ostaşii aşa, fuga la pivniţă şi băură 
până începură a le ţiui urechile şi, bolborosind câte 
alea toate, ca nişte năzdrăvani, adormiră tun. Ba 
adormiră şi căpeteniile şi feciorul cel mare şi, dacă 
adormiră, peste noapte iacă veni în zbor o fată 
frumoasă, de înlemneai s-o fi văzut, şi când veni, făcu 
zgomot de se treziră ostaşii, dar ea numai îi ameninţă 
cu paloşul ce ţinea în mâna dreaptă şi toţi rămaseră 
înlemniţi în loc; tăie din ei câţiva şi pe ceilalţi îi luă în 
vârful paloşului şi-i aruncă unul câte unul, în spatele 
palatului, peste alte hoituri de oameni. După aceea, se 
puse şi spălă duşumelele de sânge, strânse cepurile 
butoaielor —că ostaşii, de beţi ce erau, le lăsaseră 
deschise, puse masa iar, mâncă şi ea, şi spre ziuă îşi 
luă zborul, iar palatul rămase ca-nainte. 

La curtea împărătească, fraţii lui aşteptară un 
an. Văzând că nu se întoarce, plecă fratele cel 
mijlociu cu ce oaste mai strânsese într-un an, şi ajunse 
şi el după îndelungată vreme la acelaşi palat, unde i 
se întâmplă taman ca fratelui său mai mare. 

Şi când se împlini iar un an, plecă şi fratele cel 
mai mic, care era şi mai deştept dintre toţi. Ajunse el 
cu oastea la palat, şi ostaşii lui făcură ca şi ceilalţi 
dinaintea lor, dar băiatul, în loc să bea şi să se îmbete, 
se furişă dintre ai săi şi se urcă într-un pom din faţa 
palatului şi, cum era pomul stufos, se ascunse de nu-l 
putea vedea nimeni, iar el vedea tot. Acolo aşteptă 
toată ziua până seara. 

Seara, auzi un vâjâit şi văzu pe Arăpuşca venind 
în zbor, o văzu cum intră în palat şi cum scoase ostaşii 
unul câte unul în vârful paloşului şi se cătrănea bietul 
băiat de milă, dar ce să facă? 

Numai ce se pomeni apoi că-şi ia iar zborul, 
Arăpuşca, tot cu paloşul în mână şi, când o văzu, atât 
îi plăcu făptura ei, că uită şi de frică şi de tot, se 
cobori din pom, încălecă pe un cal care i se păru lui 
din ai ostaşilor, şi se luă în goană după ea. A avut 
noroc că Arăpuşca nu se uita înapoi, că, de-l vedea, 
atât îi era. 

Şi alergă feciorul de împărat peste dealuri, peste 
văi, peste câmpii, prin păduri, de se schilodise calul 
alergând, şi ajunse abia răsuflând în împărăţia 
sticleţilorde era într-o pădure pe un vârf de munte; 
acolo o pierdu din ochi. Ce să facă el? Prinse a întreba 
printre sticleţi, de nu ştiu cumva unde stă Arăpuşca. 

— Nu ştim, răspunseră sticleţii într-un glas, dar, 
de vrei, să-ţi arătăm calea ce ţine ea, că trece mereu 
p-aici, însă nu se opreşte niciodată. 

Îl duseră sticleţii pân' la hotare, pe drumul ce 
urma ea, şi acolo-l lăsară în voia Domnului. El, dacă se 
văzu singur, o luă înainte drept şi după o vreme 
ajunse în împărăţia corbilor şi a vulturilor, şi aceştia 
făcură tot ca sticleţii, că nici ei nu ştiau unde stă 
Arăpuşca, ci-i spuseră că numai o văd trecând în zbor 
pe acolo. 

Merse el ce mai merse şi, ieşind din împărăţia 
lor, intră într-a ciocârlanilor şi grangurilor. 

Împărații ciocârlanilor şi grangurilor puseră un 
crainic să strige pe toţi supuşii şi, întrebându-i, nici 
unul n-a fost în stare să spuie unde e împărăţia 
Arăpuşcăi. 

Taman într-un târziu, iacă un ciocârlan şchiop 
venea şontâc, şontâc. 

— Eu ştiu, măriile-voastre, unde e împărăţia 
Arăpuşcăi. 

— Ştii tu? 

— Cum să nu ştiu, păcatele mele, că d-acolo mi 
se trage d-am rămas şchiop. 

— Cine e Arăpuşca asta? 

— E o fată, să trăiţi, a cărei putere îi stă într-un 
paloş; fără el, e femeie ca toate femeile, dar cu el în 
mână prăpădeşte lumea, dacă vrea. 

— Nu cumva ştii dumneata ce trebuie să fac ca 
să ajung în ţinuturile ei? întrebă feciorul de împărat. 

— Ba ştiu, dar e greu. 

— Să fie cum o fi, vreau să ajung la ea. 

— Izbândă să dea Dumnezeu, dacă-i aşa, zise 
ciocârlanul şi, întinzând aripa, îl atinse pe obraz şi-i 
zise să se dea de trei ori peste cap. 

Feciorul de împărat făcu în ăst chip şi se prefăcu 
pe dată într-o muscă, doar că vorbea şi pricepea tot. 

— Acu, zise ciocârlanul, sui pe spinarea mea. 

Şi, luându-şi ziua bună de la împărați, se ridică o 
dată de ajunse pân' la vântul turbat şi d-acolo se 
cobori în jos. 

— Măre, da' iute zbori! zise feciorul de împărat, 
care abia se ţinea să nu alunece jos. 

—Păi altminteri e cale de trei ani pân-acolo, de-i 
umbla ca oamenii; d-aia te schimbai eu în muscă... 

Şi mai sări de vreo trei ori ş-ajunse la hotar. 

Aci dacă ajunse, ciocârlanul zise feciorului de 
împărat să se dea iar peste cap; el se dădu şi se făcu 
iarăşi om. Ciocârlanul îl învăţă să se ducă pe un deal 
în sus şi va da de casele Arăpuşcăi; să intre în ele pe 

din dos şi va găsi o uşă cu totul şi cu totul de aur; s-o 
deschidă, căci prin ea va intra în odaia în care doarme 
ea când se întoarce din călătorii. 

—Să aştepţi acolo până când se va culca 
Arăpuşca şi fără să te simtă, de-oi putea, intră şi pune 
mâna pe paloş! Fugi cu el şi ascunde-l şi-n gaură de 
şarpe, numai să nu-l găsească ea când l-o căuta. De-l 
vei lua, să ştii că poţi face cu ea ce vei vrea, fiindcă în 
el îi stă puterea întreagă, încheie ciocârlanul. 

Feciorul de împărat nu ştia cum să-i 
mulţumească bietului ciocârlan pentru bunătatea lui, 
dar ciocârlanul, neplăcându-i plecăciuni multe, îşi luă 
zborul după ce-i pofti izbândă şi pieri în văzduh. 

Feciorul cel mic făcu întocmai după povaţa 
ciocârlanului şi izbuti să pună mâna pe paloş.După ce- 
l ascunse bine, se întoarse şi voi să deştepte pe 
Arăpuşca; şi ca să n-o sperie, începu a o săruta, că, 
maică Doamne, mult îi mai plăcea; şi-ar fi dat şi viaţa 
pentru ea! 

Arăpuşca se deşteptă şi, văzându-se în braţele 
lui, se încruntă şi se ridică să pună mâna pe paloş, dar 
nevăzându-l la locul lui, pricepu imediat că e în 
puterea omului de era lângă ea. Şi fiindcă îi plăcea şi 
ei, că era frumos, începu a-l săruta şi ea, şi... şi iac- 
aşa! 

L-a momit ea, nu e vorbă, ca să-i spună unde i-a 
ascuns paloşul, dar aş! feciorul de împărat să-i 
destăinuie... 

După ce au stat câtăva vreme în sărutări şi în 
dezmierdări, se cununară. Făcură o nuntă... ce mai 
nuntă! Şi ce mai mâncări!... Am mâncat şi eu la masă, 
cum am putut, că nu eram poftit şi n aveam scaun. 

După nuntă, plecară spre împărăţia băiatului şi, 
pe drum, ce să vezi? Case, oameni, oraşe în toată 
rânduiala. Pasămite, Arăpuşca ura oamenii şi cu 
puterea paloşului ei îi prăpădise, dar acum, fiindcă nu- 

l mai avea, toate lucrurile îşi veniseră-n fire. Ba au 
înviat şi fraţii lui cu ostaşii lor cu tot! 

Mult s-au mai mirat ei când au auzit ce li se 
întâmplase, nevenindu-le să creadă. Dar mulţumiră 
fratelui lor mai mic că se dovedise mai cu minte decât 
ei şi izbutise să şi-o facă mireasă pe Arăpuşca. 

POVEŞTI DIN PAMIR 


Mirza-Mamud 


ODATĂ, DEMULT, trăia un tânăr pe nume Mirza 
Mamud. Şi pornind el să rătăcească prin lume, ajunse 
într-o pădure unde îşi făcu o colibă şi rămase să stea 
în ea. În fiecare zi el se ducea la vânătoare, prindea 
animale sălbatice şi cu ele îşi potolea foamea. 

Şi iată că, într-o bună zi, întâlni o vulpe. „S-o 
ochesc, se gândi Mirza-Mamud, îi jupoi blana, căci îmi 
va fi de folos; am să-mi şterg picioarele pe ea!” 

— Nu mă omori, Mirza-Mamud, se rugă vulpea, 
cândva poate am să-ţi fiu de folos. Ia-mă cu tine şi-ţi 
voi păzi coliba. 

Şi Mirza-Mamud n-o omori — o luă cu «el 
acasă. lar în acea zi vână două sălbăticiuni. Una o 
dădu vulpii, pe cea de a doua o mâncă el. 

În ziua ce urmă, vulpea porni şi ea prin pădure şi 
acolo întâlni un lup. 

— Vulpe, fiindc-ai ieşit în calea mea, am să te 
mănânc, îi zise lupul. 

— Acum ai să mă înghiţi, dar mai târziu ce-ai să 
faci? îi vorbi vulpea. Că doar ai să flămânzeşti iarăşi. 
Hai mai bine să mergem la coliba lui Mirza-Mamud, 
că el e tare bun. El îţi va aduce în fiecare zi o 
sălbăticiune vânată. 

Şi lupul se învoi şi ajunseră la Mirza-Mamud, 
care în acea zi vânase trei cerbi. Când sosi şi el acasă 
văzu un lup ce se aciuase pe lângă colibă, îi hrăni pe 
amândoi, mâncă şi el şi se culcară. Dimineaţa, Mirza- 
Mamud porni ca de obicei la vânătoare, pe când 
vulpea din nou rătăci prin pădure. Dar de astă dată îi 
ieşi în întâmpinare un urs. O prinse ursul în labe şi îi 
zise: 

— Am să te mănânc! 

— Ei şi, n-ai decât! Tot n-ai să te saturi cu mine! 
Mai bine mergi cu mine la Mirza-Mamud şi îţi va da el 
de mâncare destul. 

— Bine, să mergem, dar dacă ai să mă păcăleşti, 
tot am să te mănânc, mai zise ursul. 

lar în acea zi Mirza-Mamud izbuti să vâneze 
patru cerbi. „Las să fie, se gândi el, poate s-au 
înmulţit cei de-acasă!” Când sosi la colibă văzu că mai 
era şi un urs. Fără să se supere, le dădu la toţi de 
mâncare. Dimineaţa, Mirza-Mamud iarăşi porni să 
vâneze, iar vulpea să rătăcească prin pădure. Acum îi 
ieşi înainte o panteră, care i se aruncă în spate. 

— Te voi mânca! răcni pantera. 

— Mare lucru pentru tine că mă vei mânca, îi 
zise vulpea. Mai bine vino la coliba lui Mirza-Mamud. 
El ne dă de mâncare şi mie şi lupului şi ursului. Îţi va 
da şi ţie. 

— Aşa să fie, se învoi pantera, hai să mergem! 

Ajunseră acasă. În acea zi, Mirza-Mamud vână 
cinci gazele. „Poate s-a mai ivit careva la mine acasă”, 
se gândi el. Sosi el acasă şi, într-adevăr, înăuntru văzu 
şi o panteră. Le împărţi la toţi mâncare, se săturară şi 
se culcară. j 

Dimineaţa, vulpea iarăşi plecă prin pădure. Ii 
apăru în faţa ochilor pasărea Simorgh. Se repezi la 
vulpe, îşi înfipse ghearele în ea şi zise: 

— Vulpe, am să te mănânc! 

— Nu mă mânca! se rugă vulpea. Hai şi tu la 
Mirza-Mamud. El ne dă la toţi de mâncare — şi mie şi 
lupului şi ursului şi panterei şi se va găsi o bucată şi 
pentru tine! 

— Atunci să mergem, se învoi pasărea Simorgh. 

În acea zi, Mirza-Mamud vână doi cerbi şi patru 
gazele. „Nu cumva s-o mai fi ivit cineva la coliba 
mea?” se minună Mirza-Mamud auzind mare zarvă 
înăuntru. Intră în casă şi pasărea Simorgh îi zbură în 

întâmpinare. Mâncarea ajunse pentru toţi, ei se 
săturară şi se culcară. 

Dimineaţa, după ce Mirza-Mamud plecase la 
vânătoare, vulpea zise: 

— La urma-urmelor, Mirza-Mamud nu e sluga 
noastră. De cât timp ne dă el de mâncare? Trebuie să- 
l ajutăm şi noi cu ceva. 

— Desigur, trebuie, strigară sălbăticiunile, dar 
nu ştim cum! 

— Eu ştiu, le mai zise vulpea, hai să-i găsim o 
nevastă! 

—Da, da, încuviinţară sălbăticiunile. Hai să 
pornim în ţara Cin-Macin şi s-o luăm pe fata 
padişahului pentru Mirza-Mamud. 

— Desigur, aşa să facem! 

Hotărâră că spre ţara Cin-Macin să meargă 
vulpea, lupul, ursul şi pasărea Simorgh, iar pantera să 
aibă grijă de colibă. 

Şi porniră. Drumul trecea peste un lac mare. 
Pasărea Simorgh o luă pe vulpe în gheare şi trecu 
lacul, iar lupul şi ursul o luară pe mal la fugă. După ce 
se întâlniră de cealaltă parte a lacului, porniră mai 
departe. Dar ce văzură — un ţăran ara ogorul. Când 
ţăranul văzu sălbăticiunile, se cutremură şi o luă la 
sănătoasa. Şi boii se înspăimântară, se mulseră din 
jug şi ia-i de unde nu-s! 

— Hai că mă înjug eu, zise vulpea, am să ar eu 
ajutată de lup şi urs. Lumea se va minuna, toţi se vor 
grăbi să vină să privească minunea. Atunci printre ei 
se va afla şi fata padişahului. Când se va ivi, pasărea 
Simorgh o va prinde în gheare şi îşi va lua zborul, iar 
noi ne întoarcem! 

Întocmai şi făcură. Lumea veni în fugă să 
privească vulpea, lupul şi ursul la arat. Află şi fata 
padişahului acest lucru. Alergă şi ea şi se grăbi să 
privească minunea nemaipomenită! Vulpea o văzu şi 
strigă păsării Simorgh: 

— Uite-o! Înhaţ-o repede! 

Pasărea se repezi la fată, o luă în gheare şi se 
ridică în ceruri. Sălbăticiunile lăsară şi ele plugul şi 
pe-aci ţi-e drumul! 'Ţipătul se înălţă din piepturile 
celor de faţă. 

— Au luat-o pe fata padişahului! Au dus-o! 

Şi se grăbiră să-l vestească pe padişah. 

Iar sălbăticiunile o aduseră pe fată la coliba lui 
Mirza-Mamud. Şi, tot în acea zi, tânărul vânase şapte 
gazele. „Se vede că din nou a mai venii cineva la 
mine”, se gândi Mirza-Mamud. Sosi acasă, iar 
sălbăticiunile îi ieşiră în întâmpinare, jucară înaintea 
lui, se bucurară! Le împărţi vânatul şi îi mai rămase 
două gazele. 

— Partea cui a mai rămas? întrebă el. 

Când intră în colibă, văzu o fată frumoasă 
precum luna! Mirza-Mamud şi Golizar — fiindcă aşa o 
chema pe fata padişahului — pe dată se plăcură. Se 
însurară şi trăiră fericiţi. 

Să-i lăsăm să se bucure, iar noi să vedem ce face 
padişahul. Chemă el toate bătrânele ghicitoare şi le 
porunci să afle unde se găseşte fata. Cercetară ele în 
stele şi nu văzură nimic. 

— Oare sunt toate ghicitoarele de faţă? se 
interesă padişahul. 

—Nu, îi răspunseră, a mai rămas una, ea 
locuieşte în ţinutul în care trăiesc împletitorii de 
coşuri şi ţesătorii de site. 

— Chemaţi-o aici! porunci padişahul. 

Veni bătrâna ghicitoare şi cercetă stelele. 

— Fata ta e la Mirza-Mamud, spuse ea, într-o 
pădure îndepărtată! 

—Bine, bătrânico, zise padişahul, dacă tu mi-o 
aduci înapoi, atunci am să-ţi dau atâta aur, pe cât ţi-e 
greutatea! 

— Întocmai voi face, se învoi bătrâna. 

Şi luă bătrâna o oală încăpătoare de lut, aşternu 
înăuntrul ei desene sclipitoare, îi mai legă la gură o 
băşică de bou, apoi îi dădu drumul pe apă, se aşeză 
deasupra şi pluti. In locul lopeţilor folosi un şarpe 
uriaş. Şi astfel trecu ea lacul, ajunse la malul celălalt, 
ascunse oala într-un tufiş şi se îndreptă spre coliba lui 
Mirza-Mamud. lar Golizar, în acel timp, era afară 
lângă colibă. 

— Nu te apropia de mine, îi strigă Golizar când 
dădu cu ochii de oaspetele nepoftit, mie nu-mi plac 
bătrânele! 

— Fie-ţi milă de mine! se văicări bătrâna. Am 
plecat cu pelerinii şi am rămas în urmă fiindcă n-am 
putut ţine pasul cu ei şi m-am rătăcit. Găzduieşte-mă 
până ce ei se vor întoarce. 

— Pleacă, pleacă mai departe, îi tot striga 
Golizar, am în preajmă sălbăticiuni, te vor sfâşia! 

Bătrâna ieşi în drum, se aşeză şi începu să 
aştepte întoarcerea lui Mirza-Mamud. lar acesta se 
întoarse de la vânătoare şi ce văzu — în drum sta şi 
plângea o bătrână. 

— De ce plângi? o întrebă el. 

— Uite că am rămas în urmă de ai mei, m-am 
rătăcit în pădure, m-am dus la tine acasă, iar nevasta 
ta m-a alungat! se văită bătrâna. 

— Hai cu mine, nu-ți fie teamă, îi zise Mirza- 
Mamud, vei sta la mine atât cât vei dori! 

Şi veni acasă cu bătrâna. 

— Să stea la noi biata femeie, îi zise el lui Golizar, 
n-o să fie nici o pagubă. 

—Ne va aduce necazuri, răspunse Golizar, ai 
grijă să nu-ţi pară rău mai târziu! Dar dacă tu doreşti, 
n-are decât să rămână! 

Şi bătrâna rămase la Mirza-Mamud. 

Dis-de-dimineaţă ea se trezi, făcu ordine în 
colibă, pregăti de mâncare, le împărţi la toţi şi începu 
să fiarbă mâncarea, pentru prânz. Mirza-Mamud plecă 

la vânătoare, iar Golizar rămase acasă. Atâtea istorii 
şi întâmplări îi povesti bătrâna fetei, încât îi subjugă 
inima. Spălă bătrâna toate rufele, după care îi zise lui 
Golizar: 

—Hai cu mine la marginea lacului să clătim 
rufele, fata babei, mi-e urât să mă duc singură! 

Şi Golizar se duse cu bătrâna. Cum ajunseră 
acolo, bătrâna scoase oala şi-i strigă fetei: 

— Vino, fata babei, vino repede! Aici în groapă 
străluceşte ceva. Nu ştiu, e aur, e argint? Tu eşti fată 
de padişah, tu te pricepi mai bine! 

Fugi Golizar la bătrână şi văzu că, într-adevăr, pe 
fund străluceşte ceva. Ea nu înţelese că nu era o 
groapă, ci o oală nespus de mare. Se aplecă, vâri 
capul înăuntru, iar bătrâna o apucă de picioare şi o 
răsturnă în oală. Ca şi la venire, bătrâna legă băşica şi 
dădu oala pe apă, se urcă ea însăşi deasupra şi pluti 
spre casă. leşi la celălalt mal, iar acolo o aştepta 
padişahul împreună cu ai săi curteni. 

— 'Ţi-am adus fata, îi zise bătrâna. 

Se bucură padişahul, chemă vistiernicul şi îi 
porunci acestuia să-i dea bătrânei atâta aur pe cât îi 
era greutatea. 

Să-l lăsăm pe padişah să se bucure şi să vedem 
ce face bietul Mirza-Mamud. 

În acea zi el vână şase cerbi. Când ajunse la 
colibă, Golizar nicăieri! Sălbăticiunile stăteau abătute 
şi nu putură povesti nimic. Atunci vulpea îi zise păsării 
Simorgh: 

— Hai s-o aducem înapoi pe Golizar! Şi o să 
facem astfel: tu mă cobori pe acoperişul palatului ei, 
te duci la fereastră, fata te va recunoaşte şi va ieşi pe 
balcon. O înhaţi, apoi mă iei şi pe mine şi zbori înapoi. 

Pasărea Simorgh se învoi, o luă pe vulpe şi zbură 
în Cin-Macin. Dar ce să mai lungim povestea... În 
chiar aceeaşi seară o aduseră pe Golizar la Mirza- 

Mamud. Se bucurară amândoi nespus şi se aruncară 
unul la pieptul celuilalt. 

Padişahul bătu toba primejdiei, chemă oastea şi 
porni război împotriva lui Mirza-Mamud. 

Dimineaţa, Mirza-Mamud şi toate sălbăticiunile 
văzură o oaste mare. Oşteni, câtă frunză şi iarbă, se 
apropiau de ei. 

— Eu ştiu ce e de făcut! strigă vulpea. Mergem 
pe dată în pădure şi chemăm aici toate animalele şi 
păsările codrului. Atunci vom fi în stare să izgonim 
oastea padişahului! 

Chemară deci toate vieţuitoarele pădurii. Stelele 
de pe cer se pot număra, dar sălbăticiunile adunate 
acolo nu fu cu putinţă să fie numărate! Şi oştenii le 
văzură. Spaima lor n-avu margini. Dar încotro să 
fugă? Că doar era greu să se bată cu păsările care le 
ciuguleau ochii, cu urşii care le trosneau oasele, cu 
lupii care le sfâşiau măruntaiele. Aşa că nici unul nu 
rămase cu viaţă. 

Află padişahul de această ispravă şi hotărî: „N- 
are rost să mă lupt cu Mirza-Mamud. Oare merită să- 
mi prăpădesc oastea fără rost?” Şi încetă să mai 
poarte război cu sălbăticiunile ce-l slujeau pe Mirza- 
Mamud cu-atâta credinţă. 

Şi astfel Mirza-Mamud şi Golizar trăiră de atunci 
în pace şi fericire. 

Pasărea de aur 


TRĂIA ODATĂ UN OM SĂRAC care n-avea pe 
lume decât un singur fiu şi pe nimeni altcineva. Iar 
avuţie — doar un câine şi o pisică. Şi îşi duceau cu 
toţii viaţa de azi pe mâine. 

Într-o seară, omul cel sărac îi zise fiului său: 

— Fiule, eu sunt bătrân şi bolnav. Nu peste mult 
am să mor. Vreau să-ţi spun taina mea. Demult, când 
eram tânăr, am săpat în curte un bazin pentru 
păstrarea apei. Şi dintr-o dată lopata a dat de ceva 
tare. Am săpat şi mai adânc şi am găsit un cufăraş de 
fier. Cufăraşul era încuiat, iar cheia atârna de lacăt. 
Am smuls cheia, dar n-am desfăcut lacătul. Mă 
hotărâsem să mai aştept. Mă gândeam la ziua când, 
poate, va fi cea mai grea din viaţă. Şi iată că mi-a fost 
dat să trăiesc până la bătrâneţe şi să nu fiu nevoit să 
mă folosesc de comoară. Acum doresc să ţi-o dau ţie. 

Şi tatăl cotrobăi sub căpătâi, scoase cheia şi i-o 
dădu fiului său, spunându-i: 

— Mâine dimineaţă, sapă în curte, la dreapta de 
bazin, găseşte cufăraşul şi scoate comoara. 

Dis-de-dimineaţă, tânărul luă lopata, se duse la 
bazin şi începu să sape. Câinele şi pisica veniră şi îi 
ajutară cum putură, scormonind pământul cu labele. 

Până la urmă tânărul dădu de cufăraş, încercă 
să-l tragă afară, apucându-l de mânerul fixat de capac, 
dar nu izbuti. Parcă avea rădăcini înfipte în pământ. 
Atunci vâri cheia în lacăt şi descuie cufăraşul. 

Pe dată capacul cufăraşului se deschise, de-ai fi 
zis că fusese împins de arcuri şi dinăuntru se ridică un 
şarpe mare. Dar ridică şi tânărul lopata ca să lovească 
şarpele. Câinele şi pisica erau gata să se arunce 
asupra şarpelui, ca să-şi apere stăpânul, dar şarpele 
şuieră: 

— Linişte! Pentru că tu m-ai eliberat din robie, 
am să te răsplătesc cu dărnicie! Pe fundul cufăraşului 
ai să găseşti o pasăre mică de aur. Ia-o, înveleşte-o în 
şapte straturi de vată şi ascunde-o sub pernă. Când 
vei avea vreo dorinţă, scoate pasărea, aşaz-o pe palmă 
şi cere-i tot ce pofteşti. Pasărea va bătea din aripi şi 
pe dată dorinţa îţi va fi împlinită. 

Spunând acestea, şarpele se târi cu repeziciune 
şi dispăru. Tânărul se uită pe fundul cufăraşului şi, 
într-adevăr, găsi acolo pasărea de aur. O luă, o aşeză 
pe palmă şi grăi: 

—Însănătoşeşte-l pe tatăl meu, iar casa noastră 
cea veche fă-o nouă! 

Pasărea bătu din aripi şi străluci orbitor. 

Tânărul acoperi repede pasărea cu poala hainei 
şi fugi spre casă. Pe locul casei celei vechi el văzu una 
nouă, frumoasă şi luminoasă, iar tatăl său stătea în 
pridvor, sănătos şi vesel. 

Şi iarăşi tânărul îşi puse pasărea pe palmă şi 
grăi: 

— Fă-l pe câinele meu atât de iute, încât să 
izbutească să alerge precum vântul, iar pisicii dă-i o 
asemenea agerime a vederii, încât ea să vadă tot ceea 
ce e ascuns! 

Tânărul intră apoi în casă şi îi porunci pisicii să 
găsească şi să aducă nişte vată. Cât ai clipi, pisica 
găsi vata şi o aduse stăpânului. Acesta înveli pasărea 
în şapte straturi de vată şi o ascunse sub pernă. 

— Tu, câinele meu, aleargă acum şi caută palatul 
padişahului, îi porunci tânărul. 

Şi cât se uită prin casa cea nouă, câinele se şi 
întoarse îndeplinind porunca. 

Atunci, tânărul îi zise tatălui său: 

— Încalecă pe câine şi el te va duce până la 
palatul padişahului. Intră la padişah şi peţeşte-o pe 
prinţesă pentru mine! 

— Nu ţi-e bine, fiule? De ce să te însori cu fata 
padişahului? se miră tatăl. 

Dar feciorul stărui: 

—Eu vreau să mă însor cu prinţesa! Du-te la 
padişah şi spune-i: „Fiul meu îţi va da în schimb tot 
ceea ce tu vei pofti”! 

Nimic nu era de făcut, tatăl încălecă pe câine şi 
într-o clipită ajunse la palat. 

lar padişahul avea un astfel de obicei că, oricine 
venea s-o peţească pe prinţesă, era nevoit să ia 
mătura şi să măture la uşile palatului. Aşa făcu şi 
bătrânul. 

Pe dată îi dădură de veste padişahului că un 
sărac, un om oarecare, venise să o peţească pe 
prinţesă. 

— Cum? strigă padişahui. Cum de a avut 
asemenea îndrăzneală? Pentru această obrăznicie, la 
ştreang cu el! 

Slujitorii padişahului îl prinseră pe bătrân, iar el 
tot striga: 

— Spuneţi-i padişahului că feciorul meu îi va da 
pentru fată tot ce va pofti! 

Văzând necazul ce dăduse peste bătrân, câinele 
scoase un urlet şi se grăbi spre fecior. 

lar feciorul scoase pasărea de sub pernă, o 
desfăcu din vată şi o puse pe palmă, grăind apoi: 

— Adu-l numaidecât pe tata acasă! 

Pasărea îşi întinse aripile, bătu din ele şi străluci 
orbitor. 

Când gâdele tocmai arunca ştreangul pe după 
gâtul bătrânului, el dispăru dintr-o dată şi, cât ai clipi, 
era deja acasă. 

— Vezi, fiule, cum se peţeşte fata padişahului? 

— Nu-ţi fie teamă, tată, te vei duce şi mâine s-o 
peţeşti, îi zise fiul. 

A doua zi, slugile padişahului văzură că acelaşi 
bătrân sărac mătură la uşile palatului. 

— Ardeţi-l pe rug! porunci padişahul, când îl 
vestiră că bătrânul venise a doua oară în petit. 

— Spuneţi-i padişahului că feciorul meu îi poate 
da pentru fata lui tot ceea ce va pofti! strigă bătrânul, 
dar nu fu ascultat, ci numai târât spre locul unde 
urma să se ridice rugul. 

Până cărară lemnele pentru rug, câinele se duse 
fuga acasă să-l vestească pe fecior de nenorocirea ce 
se putea întâmpla la palat. 

Feciorul scoase pasărea, desfăcu vata, o puse pe 
palmă şi grăi: 

— Adu-l pe tata acasă! 

Pasărea bătu din aripi şi străluci orbitor. 

Călăii deja îl puseseră pe bătrân pe rug şi 
începuseră să pună foc din toate părţile, dar acesta 
dispăru dintr-o dată şi se trezi la el acasă. 

— Nimic bun n-o să iasă din asta, fiule, renunţă 
la fata padişahului, îl sfătui tatăl. 

—Să încercăm şi a treia oară, fu de părere 
feciorul. Mâine, tată, te duci iarăşi în petit. 

Când a treia zi îi vestiră padişahului că acelaşi 
bătrân mătură la uşile palatului şi doreşte s-o 
peţească pe prinţesă, padişahul zise cu uimire: 

— Dar ce fel de om e acesta pe care nici moartea 
nu-l ia? Aduceţi-l la mine! 

Închinându-se padişahului, bătrânul grăi: 

— Feciorul meu doreşte s-o peţească pe prinţesă, 
el poate să dea în schimb tot ceea ce vei pofti. 

— Ce-ar putea să-mi dea pentru fata mea feciorul 
unui ţăran obişnuit? strigă padişahui cu dispreţ. 

— Stăpâne, îi şopti la ureche un vizir, cere-i ceva 
ce n-a visat în somn măcar şi atunci n-o să mai aibă 
îndrăzneala să mai apară pe aici. 

Şi padişahul ceru: 

— Fie ca feciorul tău să ridice pe râu o cetate, iar 
în cetate un palat de aur. Lângă palat să fie o grădină 
şi toţi copacii din ea să fie de aur. In mijlocul grădinii 

trebuie să se afle un bazin de aur curat, iar în el să 
înoate peştişori de aur. În acest palat să se mute fata 
mea. lar mie, feciorul tău să-mi aducă o caravană 
încărcată cu daruri scumpe. 

Bătrânul părăsi palatul şi câinele îl aduse repede 
acasă. 

— Padişahul s-a învoit să-ţi dea fata, dar atâtea a 
cerut că nimeni nu le-a văzut nici măcar în vis. 

Şi el povesti fiului tot ce poftea padişahul. 

Seara, tânărul desfăcu pasărea din vată, o aşeză 
pe palmă şi grăi: 

— Ridică pe râu o cetate, iar în ea un palat de 
aur. În grădina de lângă palat fă toţi copacii din aur, 
iar poamele lor, din rubine şi smaragde. Şi mai fă ca 
în mijlocul grădinii să se afle un bazin de aur, iar în el 
să înoate peştişori de aur. Dimineaţă, la palatul 
padişahului, să se găsească o caravană încărcată cu 
daruri scumpe. 

Şi dimineaţa, locuitorii acelui oraş se treziră şi ce 
văzură — în mijlocul râului se afla o insulă, pe insulă o 
cetate, iar în cetate un palat de aur ca din basme, cu 
turnuri înalte. 

Îl vestiră pe padişah de minunea de afară. leşi şi 
el să se uite la palatul cel minunat, dar la porţi îl 
întâmpinară fiul şi bătrânul — ei mânaseră caravana 
cu darurile cele scumpe. 

— Dorinţa ta e îndeplinită, zise tânărul 
apropiindu-se de padişah, acum trebuie să-mi dai fata 
de nevastă. 

Astfel fu padişahul nevoit să-şi dea fata după 
feciorul acelui bătrân. 

După nuntă, prinţesa şi tânărul începură să 
locuiască în palatul de aur de pe insula din mijlocul 
râului. 

Dar un vizir, care dorea să-l însoare pe feciorul 
său cu prinţesa, ţinea cu tot dinadinsul să-l piardă pe 

feciorul bătrânului. El ghicise că cineva îl ajută şi 
hotări să facă tot ce era cu putinţă spre a afla taina. 

El o cumpără pe o bătrână slujitoare, care era de 
mulţi ani la prinţesă. Îi zise acesteia: 

— Străduieşte-te să afli cine îl ajută pe ginerele 
padişahului şi am să te răsplătesc cu tot ceea ce vei 
dori. lar când feciorul meu va ajunge ginere de 
padişah, el te va face mai mare peste toţi slujitorii de 
la palat. 

Şi bătrâna se strădui din toate puterile să o 
mulţumească pe prinţesă şi nu peste mult izbuti să-i 
câştige încrederea. 

Odată, ca din întâmplare, bătrâna aduse vorba 
de palatul cel minunat, de grădina splendidă cu copaci 
de aur şi de bazinul de aur cu peştişori tot de aur. 

— Spune, de unde are bărbatul tău asemenea 
minuni? se interesă bătrâna. 

— Nici eu nu ştiu, răspunse prinţesa. 

— Dar ce fel de nevastă eşti dacă nu ştii nimic de 
treburile bărbatului? Sau el n-are încredere în tine? 
bombăni bătrâna. 

Şi vorbele viclenei bătrâne aprinseră curiozitatea 
prinţesei. 

Chiar în aceeaşi zi ea îşi întrebă bărbatul de 
unde are asemenea bogății. 

— De ce să ştii? Nu mă întreba niciodată despre 
ele, îi răspunse el. 

Prinţesa îşi încruntă sprâncenele. Când veni 
vremea prânzului ea puse pilaf din ceaun într-un blid, 
îl aşeză în faţa bărbatului şi se duse şi se aşeză 
departe de el şi încetă să-i mai vorbească. 

Bărbatul se supără pe ea pentru încăpăţânarea 
de care dădea dovadă şi o certă. Atunci, ea izbucni în 
plâns şi zise: 

— Ce fel de bărbat e acela care are taine faţă de 
nevastă? 

Şi el gândi: „Desigur, bărbatul nu trebuie să aibă 
taine faţă de nevastă”. Aşa că se duse la aşternutul 
său, scoase pasărea de aur învelită în şapte straturi de 
vată. O desfăcu, o aşeză pe palmă şi grăi: 

— Dăruieşte-i nevestei mele o casetă cu mărgele, 
cu inele şi cu brățări. 

Nu izbuti prinţesa să-şi şteargă lacrimile, că în 
palma bărbatului pasărea bătu din aripi şi străluci 
orbitor. Iar într-o clipită se ivi în faţa lor caseta, iar în 
ea mărgele de mărgăritare şi coral, brățări de aur cu 
peruzele, inele cu pietre scumpe. 

— Acum eşti mulţumită? întrebă bărbatul. 

Şi cu multă băgare de seamă înveli pasărea în 
şapte straturi de vată şi o ascunse sub pernă. 

În ziua următoare, tânărul îşi chemă prietenii cei 
mai buni, pisica şi câinele, şi porniră împreună la 
vânătoare. Iar prinţesa porunci să fie chemată bătrâna 
şi i se lăudă acesteia cu pasărea de aur 

După ce ascultă cu luare-aminte spusele 
prinţesei, bătrâna zise: 

— Înseamnă că toată puterea lui e această 
pasăre. Iar el însuşi nu e decât un ţăran oarecare şi 
nu merită dragostea unei fete de padişah. Ar fi mai 
bine să te măriţi cu feciorul vizirului. Acesta nici nu se 
poate compara cu ţărănoiul tău, el e nobil şi frumos şi 
de multă vreme te iubeşte. 

Şi timp îndelungat bătrâna îi tot vorbi prinţesei 
despre feciorul vizirului şi, în sfârşit, îl aduse pe 
acesta la palatul de aur. 

Prințesei îi plăcu feciorul vizirului. Ea scoase de 
sub pernă pasărea de aur şi i-o dărui acestuia. El o 
aşeză pe palmă şi grăi: 

— Toată această insulă, cu cetate, cu grădină, cu 
palatul de aur şi cu tot ce se află în el, du-le departe- 
departe, pe alt râu, la trei ani de mers până acolo. 

Pasărea bătu din aripi şi străluci orbitor. 

Seara, ginerele padişahului se întoarse de la 
vânătoare. Când se uită — nici cetate, nici palat, 
nici măcar insula de pe râu nu mai era. İşi aminti 
atunci că în ajun îi destăinuise secretul său nevestei şi 
înţelese că cineva a pus mâna pe pasărea cea 
fermecată. 

Atunci îşi vâri pisica în sân, se urcă pe câine şi 
zise: 

— Şi acum, hai, grăbeşte-te şi caută cetatea cu 
palatul de aur! 

Şi câinele alergă ca vântul. 

După câteva ceasuri de drum, tânărul zări 
cupolele strălucitoare de aur, apoi începu să se vadă 
şi cetatea din mijlocul râului. 

Se opri la mal şi-i grăi pisicii: 

— Acum, şireato, treaba e a ta. Urcă-te pe câine 
şi înotaţi până la cetate. Tu, pisico, intră în palat. 
Găseşte sub perna mea pasărea de aur care e învelită 
în vată, ia-o în dinţi, ascunde-te pe undeva şi aşteaptă 
până vine câinele să mă ia şi pe mine. 

După ce câinele îl trecu şi pe tânăr, acesta bătu 
în porţi. Străjile deschiseră şi tânărul îl văzu în curte 
pe tatăl său. 

— În sfârşit, te-am tot aşteptat! se bucură taică- 
său. Acum a ajuns feciorul vizirului stăpân aici, iar 
prinţesa îi e nevastă. Bătrâna cea rea, care e mai 
mare peste slujitori, m-a gonit din palat, s-a purtat rău 
cu mine şi m-a pus să îndeplinesc cele mai grele 
munci. 

Feciorul îşi îmbrăţişă tatăl şi porni să-i spună cei 
se întâmplase. 

Iar pisica, având pasărea în dinţi, deja se bucura 
la picioarele tânărului. 

— Prietenii mei credincioşi! le grăi tânărul, 
mângâind câinele şi pisica şi ascunzându-şi în sân 
pasărea. Vă mulţumesc, prieteni, că mi-aţi înapoiat 
fericirea! 

— Într-adevăr, fiule, bine ai făcut cerând păsării 
de aur însuşirile neobişnuite pentru câine şi pisică, 
altfel nu ne-am mai fi revăzut niciodată, zise bătrânul 
tată. Eu doar ţi-am spus de mult să nu te însori cu o 
prinţesă! 

Şi tânărul intră în palat, strigă tare ca prinţesa 
să părăsească neîntârziat acele locuri. 

Îndată ce fata padişahului şi feciorul vizirului 
împreună cu bătrâna cea vicleană ieşiră prin porţile 
cetăţii, tânărul scoase din sân pasărea de aur, o aşeză 
pe palmă şi grăi: 

— Du-mi cetatea cu palatul şi cu grădina de pe 
această insulă în ţinuturile mele! 

Pasărea bătu din aripi şi chiar în acea clipită 
întreaga cetate, cu palatul de aur şi cu grădina, fură 
mutate în satul îndepărtat, pe locul vechii case a 
săracului nostru. 

lar fata padişahului cu feciorul vizirului şi cu 
baba cea rea rămaseră singuri pe insula pustie din 
mijlocul râului şi nimeni nu ştie ce s-a mai întâmplat 
cu ei. 

Padişahul a trimis călăreţi care s-o caute pe fată 
şi pe feciorul vizirului, dar călăreţii nu s-au întors nici 
până azi. 

Feciorul săracului, după sfatul tatălui său, se 
însură în curând cu o fată sărmană din sat. Ea fu o 
nevastă bună şi credincioasă şi amândoi păstrară cu 
grijă, sub pernă, pasărea de aur pe care o ţineau în 
şapte straturi de vată. 

Prinţesa Patruzeci-de-Cosiţe 


ÎN VREMURILE DE DEMULT, trăia un şah care 
avea patru feciori. Trei dintre ei erau de la aceeaşi 
mamă, iar al patrulea, de la o alta. Şahul îi iubea doar 
pe primii trei. Pe ultimul îl ura. 

Şi iată că, odată, şahul îi porunci unei slujnice: 

— Ia du-te pe acoperişul palatului, la feciorii mei, 
şi trage cu urechea, vezi despre ce vorbesc. 

Slujnica se duse şi se uită. Cei trei feciori iubiţi 
dormeau liniştiţi, iar al patrulea stătea de vorbă cu 
mamă-sa: 

— Dacă tata pofteşte să ne trimită, noi plecăm şi 
pe muntele Kaf, la Vulturul-cel-Alb, să-i aducem 
Mărgăritarul Scânteie-în-Noapte. 

Se întoarse slujnica şi îi spuse şahului: 

— Cei trei feciori iubiţi dorm, iar al patrulea stă 
de vorbă cu mamă-sa şi zice: „Nu ne trimite tata, că 
noi ne-am fi dus numaidecât şi i-am fi dobândit 
Mărgăritarul Scânteie-în-Noapte”. 

— El e un om de nimic şi atâta tot, grăi şahul. Şi 
mai zise: Am să-i trimit pe feciorii cei iubiţi să mi-l 
aducă. 

Iar a doua zi, dis-de-dimineaţă, îi chemă şahul la 
el, le ceru să plece pe muntele Kaf şi le pregăti 
provizii de drum. Dar cel de al patrulea fecior, pe care 
şahul îl ura, dori din tot sufletul să plece şi el. De 
altfel lui nu-i dădu nici un fel de mâncare. li dădu în 
schimb o mârţoagă şchioapă, cu care porni şi el în 
urma fraţilor săi. 

Străbătură multe câmpii şi pustiuri şi ajunseră la 
o răspântie. Iar acolo, pe o piatră, era scris: „De mergi 
pe drumul din dreapta, nu te mai întorci, iar de mergi 
pe cel din stânga, te întorci”. 

Cei trei feciori iubiţi porniră pe drumul unde era 
scris că te duci şi te întorci, iar pe fratele lor îl 
trimiseră pe drumul fără de întoarcere. 

Străbătu el multe câmpii şi pustiuri şi ajunse 
într-un loc unde păştea o turmă mare. Il întrebă pe 
păstor: 

— Hei, păstorule, a cui e turma? 

— Ea Divului-cel-Negru!, răspunse acesta. 

— Dă-mi un miel, că sunt nespus de înfometat! îl 
tai şi îl mănânc, zise prinţul. 

—N-am cutezanţa, răspunse păstorul. 

Dar prinţul luă un miel cu de-a sila şi îl tăie. 

Pe dată îl fierse, îl mâncă şi porni mai departe. 

Mai străbătu alte multe câmpii şi pustiuri şi se 
trezi într-un loc necunoscut, unde era o cetate, îi 
întrebă pe nişte oameni: 

— A cui e cetatea? 

— A Divului-cel-Negru, îi răspunseră. 

Şi el intră în cetatea Divului-cel-Negru, iar acolo 
întâlni o fată. Ea strigă: 

— Hei, tinere, mi-e milă de tine, pleacă de-aici! 

—Nu plec, îi zise el. 

—Dacă vrei să mănânci, îl îmbie fata, intră, că 
mâncarea pentru prânz fierbe acum pe vatră. 

El intră, iar acolo erau şapte cazane cu orez fiert. 
Le mâncă pe toate şapte, apoi se duse din nou la fată. 

— Cât ai mâncat? îl întrebă ea. 

— Cât a fost în cele şapte cazane, atâta am 
mâncat. 

— Apoi tu mănânci mai mult decât divul, se 
minună fata. Ce-am să fac acum cu divul? se 
înspăimântă ea. 

— Dar ce se întâmplă când vine divul? o iscodi 
prinţul. 


l Div — duh rău în mitologia musulmană (n. red.). 

— Când e timpul să sosească acasă, întregul 
pământ se cutremură, iar împrejur se face întuneric 
beznă, răspunse fata. 

Iar prinţul o mai iscodi: 

— Când intră pe uşă, ce se mai întâmplă? 

—Din gură îi iese foc, un aşa foc, că până şi 
lumina păleşte. 

Prinţul trase sabia din teacă şi se ascunse după 
uşă. Sosi divul şi urlă: 

— A, miroase a făptură omenească! De eşti 
plămădit din ţărână, te voi preface iar în ţărână, de 
eşti plămădit din aer, te voi preface în vânt! 

Dar divul nu izbuti să facă decât un pas şi prinţul 
îl lovi cu sabia şi-l omorî. Imediat tânărul se duse la 
fată. Aceasta îi zise: 

—Prinţe, tu eşti foarte nechibzuit! 'Ţi-am zis doar 
să pleci de aici, tu n-ai plecat şi uite că acum vine 
divul. 

— Dar eu l-am omorât, îi spuse prinţul. 

—Nu glumi! 

— Du-te şi vezi, o îndemnă el. 

Şi ea ieşi, văzu că divul e mort şi zise: 

— Hei, fecior de şah, divul îmi dădea să mănânc, 
iar acum ce-am să mă fac? Va trebui să rămâi cu 
mine! 

Auzindu-i spusele, prinţul răspunse: 

—Nu pot, eu trebuie să îndeplinesc porunca 
tatălui meu. 

—Ce fel de poruncă ai? se interesă ea. 

— Mă duc la Vulturul-cel-Alb după Mărgăritarul 
Scânteie-în-Noapte. 

— Vai, dar tu eşti cu totul nesocotit! Acolo, pe 
muntele Kaf, nici măcar leşul nu-ţi mai rămâne, îi zise 
fata. 

—Eu am încredere şi mă duc! 

Dar ea stărui: 

—N-am să te las! 

— De acolo mă voi întoarce! făgădui prinţul. 

Şi porni la drum, străbătu multe câmpii şi 
pustiuri şi ajunse într-un loc unde păştea o turmă, îi 
ceru păstorului: 

—Dă-mi şi mie un miel! 

— Oare tu nu ştii că această turmă este a Divului- 
cel-Alb? întrebă păstorul. 

— Dă-mi măcar unul să-l tai, strigă prinţul, căci 
mie nu mi-e teamă de Divul-cel-Alb! 

Păstorul nu se învoi. Atunci prinţul îi legă mâinile 
şi picioarele şi tăie un miel. Il fripse şi îl mâncă. După 
ce termină, îi desfăcu mâinile şi picioarele păstorului 
şi porni iarăşi la drum. Intră în cetatea Divului-cel-Alb 
şi acolo văzu din nou o fată. Ea îi strigă: 

— Hei, tinere, în zadar te-ai furişat în această 
cetate, fiindcă în curând va apărea Divul-cel-Alb. 

— Dar ce treabă am eu cu Divul-cel-Alb? Dă-mi 
ceva de mâncare, ceru prinţul. 

— Intră, îi zise ea, eu am pus de mult la fiert 
mâncarea divului. Mănâncă de-acolo cât pofteşti! 

Intră şi văzu că pe vatră erau şapte cazane. 
Mâncă tot ce era în ele şi se duse iarăşi la fată, care îl 
întrebă: 

—Cât ai mâncat? 

— Am mâncat tot ce-a fost acolo, răspunse. 

— Apoi tu eşti un adevărat căpcăun, atâta ai 
mâncat! îi zise ea. Acum pleacă de-aici! Când se va ivi 
Divul-cel-Alb, te va mânca şi pe tine, mă va mânca şi 
pe mine. 

— Dar ce se întâmplă când vine? o iscodi prinţul. 

— Când vine, totul dispare sub un strat de colb, 
răspunse fata. 

Dar prinţul nu plecă, săpă o groapă lângă prag şi 
se ascunse în ea. Se ivi divul şi urlă: 

—Se simte că aici e făptură omenească! 

Spunând acestea, divul îşi vâri capul pe uşă, 
prinţul îl lovi cu sabia, îl omori şi plecă la fată. 

— Se dovedeşte că tu eşti un mare nesocotit! îi 
zise ea. 

—De ce? 

—Pe dată se iveşte divul şi atunci şi pe tine te 
mănâncă, şi pe mine. 

— Dar când vine? 

—Imediat. 

— Nu mai vine, fiindcă l-am omorât, îi spuse 
prinţul. 

—De ce minţi? 

— Du-te şi vezi, o îndemnă prinţul. 

Şi fata ieşi şi văzu că divul era într-adevăr 
omorât. Atunci zise: 

— Hei, printe! El îmi dădea să mănânc, iar acum 
ce să mă fac? Rămâi cu mine! 

Auzind aceste vorbe, prinţul îi zise: 

— Eu mă duc să îndeplinesc porunca tatălui meu, 
nu pot rămâne cu tine. 

Îşi luă rămas bun şi plecă. Ajunse în acel loc 
unde păştea turma Divului-cel-Roşu. Se apropie, 
prinse un miel, îi tăie şi îl mâncă. Porni spre cetatea 
Divului-cel-Roşu, iar acesta stătea tocmai la porţi. Se 
luară la luptă, prinţul îl omori şi se duse în cetate. 
Acolo găsi o fată. Aceasta îi zise: 

— Hei, tinere! Acum se va ivi Divul-cel-Roşu şi te 
va mânca. 

— Dar l-am omorât pe Divul-cel-Roşu, îi răspunse 
prinţul. 

— De ce minţi? 

— Du-te şi vezi cu ochii tăi! 

leşi fata afară, se uită — cu adevărat prinţul îl 
omorâse pe Divul-cel-Roşu. Pe dată ea se repezi la 
tânăr: 

— Rămâi, te rog, cu mine. 

Dar el răspunse: 

— Eu nu pot rămâne, mă duc să îndeplinesc 
porunca tatălui meu. 

— Dar care ţi-e drumul? întrebă ea. 

— Mă duc la Vulturul-cel-Alb. 

— Vai, prinţe! Dacă tu vrei să faci asta, se 
dovedeşte că eşti un neghiob, îi zise fata. Acolo nici 
leşul nu-ţi rămâne întreg. 

—Fie ce-o fi, eu tot mă duc să îndeplinesc 
porunca tatălui meu, stărui prinţul. 

Atunci fata mai zise: 

— De aici încolo mai trăiesc câţiva divi şi ei nu te 
vor lăsa să treci. 

— Şi ce să fac acum? o iscodi prinţul. 

— Pleacă, îi zise ea, şi după ce vei străbate mai 
multe câmpii şi pustiuri, ai să vezi pe-acolo pasărea 
Simorgh. În fiecare an ea scoate puii pe malul unui 
lac, între crengile unui platan. Iar balaurul îi mănâncă 
de fiecare dată. Du-te tu şi omoară acel balaur şi 
poate pasărea Simorgh te va duce la muntele Kaf. 

Prinţul porni la drum, străbătu câteva câmpii şi 
pustiuri şi se opri la marginea acelui lac. Săpă o 
groapă, puse în ea vreascuri şi se ascunse înăuntru. Şi 
iată că seara văzu cum din apă se iveşte capul 
balaurului. El îl lovi cu sabia şi îi reteză capul. Dar un 
alt cap se ivi şi zise: 

— Capul n-a fost de la trupul meu! 

—Nici sabia n-a fost din teaca mea! răspunse 
tânărul. 

Mai reteză prinţul şi acel cap. 

— Capul n-a fost de la trupul meu! zise iarăşi 
balaurul. 

— Nici sabia n-a fost din teaca mea! 

Se ivi şi al treilea cap, îl reteză şi pe acesta. Iar 
când îl reteză, balaurul ieşi cu totul din apă. Cât un 
munte de mare! Tânărul îl străpunse cu sabia şi-l 
ucise. Tot atunci se ivi şi pasărea Simorgh, care zise: 

— Simt miros de făptură omenească! Dacă 
găsesc aici un om, îl sfâşii în bucăţi! 

— Mamă, strigară puii, acea făptură omenească 
ne-a scăpat de balaur! 

— Dar unde e acum omul acela? întrebă pasărea 
Simorgh. 

—E în groapa asta, răspunseră puii. 

Şi pasărea îl scoase pe prinţ din groapă, îl prinse 
cu grijă între aripi, îl duse la ea acasă şi îl întrebă: 

— Hei, prinţe! Ce doreşti? 

— lată dorinţa mea: eu mă duc după Mărgă- 
ritarul Scânteie-în-Noapte, la Vulturul-cel-Alb. 

Ascultându-l, pasărea Simorgh zise: 

— Hei, prinţe! Tu mi-ai făcut mult bine, de aceea 
am să te ajut. Pregăteşte-mi patruzeci de miei fripţi, 
patruzeci de pâini şi patruzeci de ulcioare cu apă. 

Prinţul plecă, adună patruzeci de miei, pe care-i 
fripse, pregăti patruzeci de pâini şi patruzeci de 
ulcioare cu apă, le încărcă pe aripile păsării Simorgh, 
se mai urcă şi el. Zburară spre ceruri. lar când mai 
aveau puţin până la muntele Kaf, pasărea întrebă: 

—Hei, prinţe, cum ţi se pare lumea de aici, de 
sus? 

— Seamănă cu o sită, răspunse prinţul. 

Merseră mai departe şi pasărea Simorgh îl 
întrebă iar: 

—Cum ţi se pare lumea? 

—Ca un vârf de ac, răspunse prinţul. 

Şi îl rugă pasărea: 

— Aruncă-mi carne în gură! 

—Dar carnea s-a terminat. 

Atunci pasărea cobori iarăşi în acel loc de unde 
îşi luase zborul şi zise: 

—Prinţe, tu n-ai putut să-mi dai hrana tre- 
buincioasă. 

Şi din nou prinţul pregăti patruzeci de miei, 
patruzeci de pâini şi patruzeci de ulcioare cu apă, din 
nou le urcă pe aripile păsării şi zbură pentru a doua 
oară. 

Iarăşi întrebă pasărea Simorgh: 

— Prinţe! Cum ţi se pare lumea de aici? 

— Ca o sită. 

Zbură ea mai departe şi iarăşi, după o vreme, 
întrebă: 

— Cum ţi se pare lumea? 

— Ca vârful acului! 

— Dă-mi carne! ceru ea. 

Dar carnea se terminase, aşa că el îşi tăie o 
bucată din picior şi o aruncă păsării şi nu peste mult 
coborâră pe muntele Kaf. Pasărea întrebă: 

— Prinţe! Carnea pe care mi-ai aruncat-o ultima 
dată a fost foarte gustoasă. Ce fel de carne a fost? 

— Carne de miel, răspunse prinţul. 

— Nu, n-a fost carne de miel. 

Până la urmă, ea îl făcu să recunoască: 

— Mi-am tăiat carne din pulpă. 

Atunci pasărea scoase carnea din guşă, o lipi la 
loc şi zise: i 

— Tu mi-ai făcut mult bine. În fiecare an scoteam 
pui, iar acel balaur îi mânca. Acum tu ne-ai scăpat de 
el. Uite că şi eu te-am adus pe muntele Kaf. 

— Dar acum ce să fac? o întrebă prinţul. 

— Tu pleacă şi, în ziua când vei termina ce ai de 
făcut, am să vin să te iau jos, îi răspunse pasărea 
Simorgh. Şi îţi mai dau un sfat. Uite, ai ajuns până 
aici, dar cum ai să dobândeşti tu Mărgăritarul 
Scânteie-în-Noapte de la Vulturul-cel-Alb? 

— Nu ştiu. 

— Mărgăritarul Scânteie-în-Noapte şi Vulturul- 
cel-Alb sunt la Prinţesa cu părul în Patruzeci-de- 
Cosiţe, şi ea se află aici pe muntele Kaf. Prinţesa 
Patruzeci-de-Cosiţe are tainele ei. 

— Ce fel de taine? se interesă prinţul. 

Şi pasărea îi spuse: 

— Alături de palatul ei sunt două grădini — o 
grădină înflorită şi o grădină uscată. Grădinii uscate 

să-i zici: „Tu eşti Grădina-cea-Înflorită”, iar grădinii 
înflorite să-i zici: „Tu eşti Grădina-cea-Uscată”. Apa 
din grădina înflorită s-o îndrepţi spre grădina uscată. 
Când vei pleca de acolo, ai să vezi un pod. El se 
cheamă Podul-cel-Strâmb. Când treci peste el să-i zici: 
„Hei, Pod-Drept”, şi el te va lăsa să treci. Pleci de 
acolo şi vei vedea nişte porţi. Prinţesa Patruzeci-de- 
Cosiţe le zice „Porţile-cele-Strâmbe”. Tu să le zici: „Ce 
Porţi Drepte, dar şi bune” şi ele te vor lăsa să treci. 
Când vei pleca şi de acolo, ai să vezi că prinţesa are 
un cal şi un câine. Şi calul şi câinele au culoarea florii 
de migdal. Înaintea câinelui e pus fân, iar înaintea 
calului oase. Tu să iei fânul şi să-l aşezi înaintea 
calului, iar oasele să le aşezi înaintea câinelui. Când 
vei ajunge deja la ţel, când te vei hotărî să intri în 
palat, să-ţi aminteşti că Prinţesa Patruzeci-de-Cosiţe, 
când doarme, are ochii deschişi, iar atunci când stă de 
veghe îi ţine închişi. Prinţesa are părul lung de 
patruzeci de coţi, iar în palat sunt patruzeci de 
coloane. la-i părul şi înnoadă-l de cele patruzeci de 
coloane. Ea are un mărgăritar la cap şi un altul la 
picioare. Tu ia mărgăritarul de la picioare şi pune-l la 
cap, iar pe acela de la cap pune-l la picioare, la cele 
patruzeci de chei şi du-te să descui patruzeci de 
camere. Vulturul-cel-Alb este legat cu un lanţ de aur, 
iar Mărgăritarul Scânteie-în-Noapte e alături de el. 

li spuse pasărea Simorgh aceste lucruri, apoi mai 
zise: 

— Pleacă acum, îndreaptă-te spre Grădina-cea- 
Uscată. 

Şi prinţul plecă şi, când ajunse acolo, grăi: 

—Foarte frumoasă grădină! E înflorită ca o 
grădină din rai! _ 

lar despre Grădina-cea-lnflorită spuse că parcă 
ar fi uscată. Stăvili apa care curgea în Grădina-cea- 
Înflorită şi o îndreptă spre Grădina-cea-Uscată, apoi 
plecă şi se duse la Podul-cel-Strâmb. Păşi pe el şi zise: 

— Dar cât e de drept acest pod! 

Se duse la Porţile-cele-Strâmbe şi zise: 

—Ce porţi drepte! 

Plecă de acolo la calul de culoarea florii de 
migdal şi văzu că înaintea botului avea oase, iar fânul 
era înaintea câinelui. Le schimbă locul, intră în palatul 
Prințesei Patruzeci-de-Cosiţe şi văzu că ea era cu ochii 
deschişi. li înfăşură părul în jurul celor patruzeci de 
coloane, apoi i-l bătu şi în patruzeci de cuie, luă 
mărgăritarul de la picioare şi i-l puse la cap, iar 
mărgăritarul de la cap îl aşeză la picioarele ei. îi 
desfăcu legătura de la brâu cu cele patruzeci de chei. 
Le luă şi descuie cele patruzeci de camere. Intră şi luă 
Vulturul-cel-Alb şi Mărgăritarul Scânteie-în-Noapte. 
Se îndreptă apoi spre ieşire, dar Vulturul-cel-Alb ţipă 
deodată şi prinţesa Patruzeci-de-Cosiţe se trezi. 

Când voi să se ridice, nu izbuti — părul îi era 
doar legat de cele patruzeci de coloane. Voi să se 
întoarcă pe o parte, dar nu izbuti — părul îi era bătut 
în cuie şi nu putea scăpa din strânsoare. Strigă atunci: 

—Hei, Cal Floare-de-Migdal! Prinde-l! 

—N-am să-l prind! răspunse calul. Tu nu mi-ai 
dat fân, tu mi-ai dat oase, pe când prinţul mi-a aruncat 
în faţă fân şi a luat oasele! 

Şi iarăşi prinţesa strigă: 

— Hei, Câine Floare-de-Migdal! Prinde-l! 

— Tu mi-ai dat fân, iar el a luat fânul şi mi-a dat 
oase. N-am să-l prind, răspunse câinele. 

Prinţul se apropie de porţi. Prinţesa Patruzeci- 
de-Cosiţe strigă din nou: 

— Hei, Porţi-Strâmbe, prindeţi-l! 

Dar şi porţile răspunseră: 

— Tu, prinţesă Patruzeci-de-Cosiţe, ne spui Porti- 
Strâmbe, pe când prinţul ne-a zis Porţi-Drepte, cum 
să-l prindem? 

Se duse prinţul şi la Podul-cel-Strâmb. Prinţesa 
Patruzeci-de-Cosiţe iarăşi strigă: 

— Hei, Pod-Strâmb, prinde-l pe prinţ! 

Iar acesta răspunse: 

— Prinţesă  Patruzeci-de-Cosiţe, tu îmi zici 
strâmb, iar prinţul mi-a zis drept. Eu n-am să-l prind! 

Ajunse prinţul la Grădina-cea-Uscată. Prinţesa 
Patruzeci-de-Cosiţe strigă: 

— Hei, Grădină-Uscată, prinde-l! 

Dar grădina răspunse: 

— Prinţesă  Patruzeci-de-Cosiţe, tu îmi zici 
uscată, iar el mi-a zis înflorită, aşa că n-am să-l prind! 

Ajunse şi la Grădina-cea-lInflorită. Prinţesa strigă: 

— Hei, Grădină-Inflorită, prinde-l! 

Dar Grădina-cea-lnflorită răspunse: 

— Nu-l prind, fiindcă eu sunt o grădină uscată, 
iar tu m-ai înşelat spunându-mi că sunt înflorită. 

Şi prinţul porni la drum, străbătu multe câmpii şi 
pustiuri, ajunse în acel loc unde îl adusese pasărea 
Simorgh. Pasărea se ivi, îl luă pe aripile sale şi 
coborâră lângă lac. Acolo şi înnoptă, apoi porni mai 
departe, străbătu câmpii şi pustiuri, ajunse în locul 
unde fusese Divul-cel-Roşu şi o luă pe fată cu el. 
Încărcă avuţiile acesteia şi plecă la Divul-cel-Alb. Luă 
cu el şi pe cea de a doua fată şi porni spre Divul-cel- 
Negru. Şi pe fata de aici o luă cu el, îi luă şi avuţiile. 
Ea însă avea şi un câine de vânătoare pe care prinţul 
nu se învoi să-l părăsească. Apoi se grăbi la drum. 
Străbătu multe pustiuri şi câmpii, ajunse la acea 
răspântie şi văzu că fraţii săi nu-i scriseseră nimic pe 
piatră. 

Atunci el lăsă în acel loc toată avuţia pe care o 
avea. Le lăsă acolo şi pe fete, într-un cort, şi plecă 
singur pe drumul pe care porniseră fraţii săi; în urma 
lui păşea câinele. Ajunse la un oraş, iar în oraş unul 
din fraţii săi era sacagiu, altul lucra cu ziua la un 
bucătar, iar al treilea căra lemne cu spinarea. 

Se duse prinţul la bucătar şi întrebă: 

— Cât îţi este dator fratele meu? 

— O sută de rupii!, răspunse bucătarul. 

Îşi răscumpără fratele şi se duse la negustorul de 
apă. li întrebă: 

— Cât îţi este dator fratele meu? 

— O sută cincizeci de rupii, fu răspunsul. 

Ii plăti prinţul o sută cincizeci de rupii şi se duse 
la fratele care căra lemne cu spinarea. 

Plăti şi stăpânului acestuia o sută de rupii, îşi 
răscumpără fratele, apoi le cumpără la toţi veşminte 
şi zise: 

-—Fraţilor, voi aţi fost feciorii iubiţi ai şahului, 
tatăl nostru. Câţi cai şi câte provizii pentru drum v-a 
dat? Ce-aţi făcut cu ele? 

Şi prinţul îi trimise pe cei trei fraţi înainte, iar el 
merse în urma lor. Ajunseră în locul unde lăsase 
avuţiile şi cele trei fete. Şi fiecărui frate îi dădu câte o 
fată. 

Îşi încărcară avuţiile pe cai şi porniră la drum. 
Străbătură multe câmpii şi pustiuri. Ajunseră într-o 
vale dintr-o ţară necunoscută. Prinţul nostru le zise 
celorlalţi: 

—Hai să vedem ce ţară e aceasta. Dar fraţii 
răspunseră: 

—Nu, noi rămânem aici şi ridicăm corturi. 
Ridicară corturile şi înnoptară. La miezul nopţii, fraţii 
apucară săbiile, le legară de stâlpii cortului şi strigară 
prinţului: 

— Hei, frate! Ne-a atacat un tâlhar! Prinţul sări 
din aşternut, iar o sabie îl lovi peste picioare şi i le 
tăie. De spaimă orbi. 

Dimineaţa, fraţii săi se  sculară, încărcară 
avuţiile, iar pe prinţ îl lăsară acolo. 

Prinţul, trezindu-se, începu să-i roage: 


l Rupie — monedă de argint care constituie unitatea 
sistemului monetar din India (n. red.). 

— Fraţilor! Toată averea să fie a voastră, numai 
luaţi-mă cu voi! Duceţi-mă la mama mea, nimic 
altceva nu vă cer! 

Dar ei nu-l luară. lar acel câine rămase cu 
prinţul. Şi câinele se ducea în oraş şi îi aducea de 
acolo mâncare. Sărmanul prinţ plângea în hohote şi se 
jeluia: 

—O, Doamne, vindecă-mă! Dă-mi înfăţişarea 
dinainte! 

Şi iată că, odată, el avu un vis. Se făcea că un om 
îi grăia: „Hei, tinere, ţine-te cu mâinile de coada 
câinelui şi el te va duce într-un loc unde este un izvor 
fermecat. Când ai să ajungi la acest izvor, spală-ţi de 
trei ori faţa cu apa vie şi ochii tăi vor vedea iarăşi. 
Spală-ţi de trei ori genunchii şi te vei vindeca!” 

Şi prinţul apucă atunci coada câinelui şi acesta îl 
târî la izvorul fermecat. Îşi spălă faţa de trei ori cu 
apa vie şi îşi recăpătă vederea. Işi spălă de trei ori 
genunchii şi se vindecă. 

Se bucură, îşi luă câinele şi plecă. Străbătu multe 
câmpii şi pustiuri, ajunse în împărăţia tatălui său, iar 
acolo îi zise mamă-si: 

— Mamă, ascunde-mă şi păstrează taina. 

lar cei trei fraţi aduseră Vulturul-cel-Alb, le 
aduseră pe cele trei fete şi şahul era foarte mulţumit. 
Dar, odată, şahul întrebă: 

— Voi nu l-aţi văzut deloc pe fratele vostru? 

— Nu l-am văzut, răspunseră ei. Cine ştie în ce 
pustiu o fi murit. 

Şi iată că, într-o bună zi, înaintea palatului 
şahului se opri Prinţesa Patruzeci-de-Cosiţe şi, fără să 
descalece, strigă: 

— Hei, şahule, ieşi afară! 

Şahul ieşi din palat şi întrebă: 

— Prinţesă Patruzeci-de-Cosiţe, ce vânt te-a adus 
pe la noi? 

—Să iasă acel fecior al tău care mi-a luat 
Vulturul-cel-Alb şi Mărgăritarul Scânteie-în-Noapte ca 
să-l întreb cum de-a izbutit. Iar de nu va spune, atunci 
am să fac praf şi pulbere împărăţia ta. 

Şahul îşi chemă feciorii. Unul dintre ei ieşi, se 
apropie de Prinţesa Patruzeci-de-Cosiţe şi îi dădu 
bineţe. Prinţesa îl întrebă: 

— Cum de-ai luat Vulturul-cel-Alb, cum de-ai luat 
şi Mărgăritarul Scânteie-în-Noapte? 

— Aşa cum am putut. M-am dus şi le-am luat! 

—Nu, nu-i adevărat. Până n-ai să-mi spui care 
sunt tainele mele, n-am să-ţi dau pace. 

lar prinţul acesta nu i le putu spune. Atunci 
prinţesa îi tăie nasul şi îi zise şahului: 

— Cheamă-l pe al doilea fecior, fie ca el să spună 
tainele mele! 

Şahul plecă şi îl aduse pe cel de al doilea prinţ. 
Prinţesa Patruzeci-de-Cosiţe îl întrebă: 

— Cum de-ai luat Vulturul-cel-Alb, cum de-ai luat 
şi Mărgăritarul Scânteie-în-Noapte? 

Şi prinţul răspunse: 

— Aşa şi aşa... M-am dus şi le-am luat. 

— Vorbele tale sunt minciuni! strigă prinţesa şi îi 
tăie o mână. 

Apoi se adresă şahului: 

— Hei, şahule! Tu nu glumi! Adu-l aici pe acel 
fecior care le-a luat! 

Şi şahul îl aduse pe al treilea prinţ. Prinţesa îl 
întrebă şi pe el: 

— Cum ai luat Vulturul-cel-Alb şi Mărgăritarul 
Scânteie-în-Noapte? 

— Uite, m-am dus şi, cum-necum, le-am luat. 

— Minciuni! zise prinţesa. 

De aceea îi tăie tânărului un picior, după care 
întrebă: 

— Tu glumeşti, şahule. Nu mai ai alt fecior? 

— Eu am mai avut un fecior, pe care îl uram, dar 
el s-a prăpădit. 

Însă o bătrână îl văzuse pe acest al patrulea prinţ 
acasă la mamă-sa. De aceea ea îi spuse şahului: 

—Plăteşte-mi şi eu am să-l găsesc. 

Şi şahul o plăti bine pe bătrână şi aceasta mai 
spuse: 

—Slăvite şah, feciorul e la mamă-sa. 

Se duse şahul la fecior şi grăi: 

—Ai să ne faci mult rău! A venit Prinţesa 
Patruzeci-de-Cosiţe şi a zis: „Fiul tău mi-a luat 
Vulturul-cel-Alb împreună cu Mărgăritarul Scânteie- 
în-Noapte”. Toată împărăţia mi-o face una cu 
pământul, aşa m-a îngrozit. 

Dar vorbi şi feciorul cel urât de şah: 

—Unde sunt cei trei feciori iubiţi, de ce nu 
răspund ei prinţesei? Când ei ţi-au adus Vulturul-cel- 
Alb şi Mărgăritarul Scânteie-în-Noapte tu nu i-ai 
întrebat cum de le-au luat de la Prinţesa Patruzeci-de- 
Cosiţe? Pe ei îi iubeai, le-ai dat cai, le-ai dat arme, 
cum de nu te scot ei din mâinile prinţesei? 

Dar până la urmă trebui să se ducă el însuşi. Se 
îmbrăcă în veşminte de prinţ, înşeuă calul, se urcă pe 
el şi se îndreptă spre prinţesă. 1 se închină şi zise: 

—Ce vânt te-a adus aici, prinţesă? 

— Tu ai luat Vulturul-cel-Alb? întrebă ea. 


—Da, eu! 

— Cu ajutorul căror vicleşuguri? 

Şi el spuse: 

— Tu ai două grădini — una uscată, alta în- 


florită. Grădinii înflorite eu i-am zis Uscată, iar celei 
uscate i-am zis Grădină înflorită. Am stăvilit apa din 
grădina înflorită şi am îndreptat-o spre cea uscată. Tu 
i-ai zis Podul Strâmb, eu i-am zis Drept. Când m-am 
dus la Porţile cărora tu le-ai zis Strâmbe, eu le-am zis 
Drepte. Am mers mai departe şi ce-am văzut-înaintea 
Calului Floare-de-Migdal erau oase, în faţa Câinelui 

Floare-de-Migdal, fân. Eu am luat oasele de la cal şi 
le-am aruncat câinelui, iar fânul din faţa câinelui l-am 
strâns şi i l-am dat calului. Am intrat la tine în cetate, 
iar tu aveai ochii deschişi. i-am legat cosiţele de 
patruzeci de coloane. Un mărgăritar îl aveai la cap, un 
altul la picioare. Pe cel de la cap ţi l-am pus la 
picioare, iar pe cel de la picioare ţi l-am pus la cap... 

Dar prinţesa nu mai aşteptă şi zise: 

— De-ajuns, totul este adevărat. Te iau de bărbat. 

Şi astfel Prinţesa Patruzeci-de-Cosiţe îl luă de 
bărbat pe prinţ, şahul îl sui pe tronul său şi grăi: 

—Fii binecuvântat ca şah al ţării! 

Aşa că el ajunse şi la fericire şi la tron, iar cei 
trei fraţi care fuseseră atât de răi cu el, deşi el le 
făcuse bine, au fost izgoniți din împărăție. 

Zolimşo 


TRĂIAU CÂNDVA, demult, un moş şi o babă. Şi 
trăiră ei împreună mulţi, mulţi ani. Ajunseră bătrâni şi 
se gârboviseră cu totul. Iar cât le fusese viaţa de 
lungă nu avuseseră copii niciodată. 

De aceea hotărâră moşul şi baba: „Ce folos de la 
viaţa noastră dacă tot n-avem copii? Trebuie să 
pornim în pelerinaj, să ne rugăm. Poate aşa ni se va 
împlini dorinţa”. 

Se pregătiră şi porniră la drum. Merseră mult şi, 
odată, ce văzură în faţa lor? Cât cuprindeau ochii, se 
întindea o câmpie şi chiar acolo unde începea se afla o 
piatră nespus de mare. Piatra dădea puţină umbră, pe 
când câmpia era inundată de dogoarea soarelui. Se 
apropiară ei de piatră, se odihniră puţin la umbră şi 
porniră mai departe, să străbată câmpia. 

Merseră ce mai merseră şi dintr-o dată văzură 
cum un bătrân necunoscut le vine în întâmpinare. Se 
întâlniră şi îşi dădură bineţe. 

Cel întâlnit întrebă: 

— Încotro aţi pornit-o, moşule? 

Iar moşul şi baba îi povestiră că ei n-au copii şi 
că porniseră în pelerinaj cu nădejdea că dorinţa lor de 
a avea urmaşi va fi astfel îndeplinită. Şi cel întâlnit 
scoase din buzunar un măr. lar mărul era pe o parte 
gălbui, iar pe cealaltă roşu. Dădu mărul moşului şi 
babei şi mai zise: 

— IÎntoarceţi-vă acasă şi mâncaţi acest măr. 
Jumătatea roşie s-o mănânce baba, iar moşul, pe cea 
gălbuie. Duceţi-vă, uite, într-acolo, şi în curând veţi 
vedea o văgăună între munţi. În această văgăună nu 
este apă. Săpaţi acolo până veţi da de apă. Tot acolo 
ridicaţi-vă şi casa. Oamenii din satul ce se află în 
apropiere vor veni să ia apă de băut sau să-şi ude 

ogoarele. Voi acolo să trăiţi şi, peste câţiva ani, veţi 
avea un copil. 

Se întoarseră moşul şi baba din drum şi se 
îndreptară deci spre acea văgăună. O găsiră şi 
rămaseră să trăiască acolo. Săpară, săpară şi găsiră 
apă. Işi durară casă, iar dedesubt mai făcură o 
încăpere, ca, dacă vor avea vreun copil, să-l ţină aici. 

După trei-patru ani li se născu un copil. Băiat 
bun şi frumos. Şi numai ce se născuse, că îl şi duseră 
în încăperea de jos. Acolo îi duceau mâncare şi nimic 
din ce era din afara camerei nu-i arătară şi nu-i 
povestiră. 

Trecură alţi câţiva ani. Domnea în acea ţară un 
şah. Şi la urechile acestuia ajunse zvonul că un om, 
undeva, într-o văgăună, are un fecior a cărui faţă 
soarele încă n-o zărise, a cărui mână n-o strânsese un 
alt om — iată ce raritate de om! 

Şi îi chemă şahul pe trei dintre curtenii săi. 

— Duceţi-vă şi vedeţi ce fel de om e acel tânăr, le 
porunci. 

Plecară cei trei, merseră şi merseră şi până la 
urmă găsiră văgăuna, îi găsiră şi pe moş şi pe babă. [i 
întâmpină moşul ca pe nişte oaspeţi de seamă. Baba le 
făcu ceva de mâncare, iar moşul le aduse apă să se 
spele pe mâini. 

Oaspeţii întrebară: 

— Mogşule, oare n-ai tu un fecior care să ne toarne 
apă? Tu eşti deja bătrân şi nouă ni se pare 
necuviincios, apoi e şi păcat să ne torni apă. 

—Eu am un fecior, dar el încă n-a văzut lumea, 
nimic nu ştie. 

Atunci oaspeţii ziseră: 

—Dacă ai un fecior, atunci cheamă-l aici, să ne 
toarne el apă, altfel nici nu ne vom atinge de 
mâncarea ta! 

Şi îi ascultă moşul pe oaspeţi, căci oaspetele 
trebuie respectat, aşa că se duse după fecior. Baba se 

împotrivi, dar el o înduplecă şi-l înfăţişă pe fecior 
oaspeţilor; acesta luă ulciorul şi le turnă apă. Oaspeţii 
mâncară şi rămaseră acolo să înnopteze. Toţi din casă 
se culcară. Când soarele răsări, se treziră. 

lar când soarele se mai ridică pe cer, razele lui 
pătrunseră prin horn în casă. Până atunci, feciorul nu 
mai văzuse aşa ceva. Privi raza soarelui şi se gândi: 
„Pe dată am s-o prind în mâini”. Şi cât se strădui, nu 
izbuti să ţină raza în mână. Atunci începu să plângă: 
„Cum să fac să izbutesc? Ce lucru minunat, ce-aş mai 
vrea s-o prind, dar nu sunt în stare!” îl priviră cei trei 
oaspeţi şi îi ziseră: 

— Fiule, se dovedeşte că tu, cu adevărat, nimic n- 
ai văzut pe această lume. Uite, priveşte, acesta este 
soarele! Şi numai ce ieşi afară din casă, acolo sunt 
flori şi păsări şi toate sunt aşa minunate, că numai ce 
ai să le vezi şi simţirile te vor părăsi! 

Tânărul ascultă vorbele lor, nu pricepu nimic şi 
se miră: „Cum aşa?” Atunci li se adresă moşului şi 
babei, zicând: 

— lată, înseamnă că asta e starea mea! Voi m-aţi 
îngropat de viu, m-aţi băgat în mormânt, acolo m-aţi 
ascuns şi mă ţineţi în întuneric! Eu vreau să văd 
lumea! 

Atunci cei trei îi grăiră tânărului: 

— Dar tu întreabă-i pe părinţi ce e mai bine: să 
vezi lumea sau s-o trăieşti? 

El puse această întrebare moşului şi babei. Ei se 
încurcară — ce s-ar putea răspunde? Şi îi grăiră: 

— Fără îndoială că e bine să vezi lumea. Dar ce 
înseamnă s-o trăieşti? Asta nu are nici o însemnătate. 
Fără doar şi poate că e mai bine să vezi lumea! 

Se duse tânărul la cei trei oaspeţi şi zise: 

— Se dovedeşte că e mai bine să vezi lumea. 

Atunci ei grăiră: 

—Dacă a vedea lumea e mai bine, hai cu noi. Ţi-o 
vom arăta! 

Dar moşul şi baba nu se învoiră. Cei trei 
încercară să-i înduplece. Atunci tânărul începu să 
plângă. Plânse, plânse şi până la urmă bătrânii se 
învoiră să-l lase. Îi pregătiră provizii pentru drum şi 
porni împreună cu cei trei slujitori ai şahului. 

Dar slujitorilor şahului iată ce le trecu prin minte 
în privinţa acestui tânăr — şahul avea o fată foarte 
frumoasă, iar până atunci nu se găsise nici un tânăr 
care să i se fi potrivit. Apoi prinţesa mai pusese şi o 
condiţie: 

„Eu am să mă mărit numai cu acel tânăr care 
până acum n-a văzut nici lumea, până acum n-a păşit 
pe drumurile lumii şi al cărui chip, de asemenea, 
nimeni nu i l-a zărit”. 

Plecară cei trei curteni ai şahului împreună cu 
tânărul. Merseră cincisprezece zile. Până la urmă, 
ajunseră la palat. Şi tocmai atunci prinţesa era sus şi 
stătea pe tronul ei. Îl duseră pe tânăr înăuntru. Am 
uitat să vă spun că pe tânăr îl chema Zolimşo. 
Prinţesa trimise la el o slujnică: „Du-te să vedem ce fel 
de om este”. Slujnica, ascultând-o, cobori în grabă şi 
când dădu cu ochii de el se îndrăgosti. Se întoarse la 
prinţesă şi îi zise: 

— Nu e mare lucru de capul lui! 

Însă ea ce gândea: „Fie ca prinţesa să nu-l 
dorească, să-l pot lua eu de bărbat”. 

Dar prinţesa n-o crezu, aşa că ea însăşi cobori. 
Când ajunse, îl privi pe tânăr şi îl plăcu pe dată. Apoi 
află şi şahul că îl aduseseră pe tânăr şi porunci: 

— Aduceţi-l la mine! 

Îl conduseră pe tânăr la şah şi acesta doar îl privi 
şi pe dată porunci din nou: 

—Duceţi-l sus, la fata mea! 

Şi le rândui şahul nunta. O asemenea petrecere 
făcură, că ea se întinse pe zece-cincisprezece zile. Şi 
şahul îl înscăună după aceea pe tronul său. 

Iar slujnica prinţesei, când văzu cum merseseră 
lucrurile, se hotări să se răzbune pe Zolimşo, fiindcă 
acesta n-o băgase în seamă absolut deloc. Şi ea se 
gândi: „Ce aş putea născoci ca să-l omor sau să-i aduc 
vreun necaz?” Şi ce născoci ea? Tânărul şi prinţesa, 
câteodată, noaptea, coborau din palat după apă până 
la pârâu. Şi ea hotări să sape în acel loc o groapă 
mare şi pe fundul ei să arunce tot felul de lucruri care 
taie şi înţeapă, ca atunci când el coboară, să cadă 
înăuntru şi să moară. 

Odată, noaptea, slujnica se duse lângă pârâu, 
săpă, săpă şi făcu o groapă mare, aruncă în ea fel de 
fel de ace, de foarfeci, de cuie şi alte lucruri ascuţite, 
după care porni spre casă şi se culcă. 

Dimineaţa, tânărul şi prinţesa se _ treziră şi 
aşteptară ca slujnica să aducă apă. Aşteptară şi iar 
aşteptară, căci slujnica le aducea apă în fiecare 
dimineaţă. Dar slujnica nicăieri. Atunci însuşi Zolimşo 
se pregăti să coboare. Prinţesa îi zise: 

— Nu, lasă-mă pe mine, cobor eu. 

Dar el nu se învoi, luă găleata şi începu să 
coboare. lar când să ajungă, mai şi sări, fără să se 
uite, şi nimeri drept în groapă. Se înfipseră în el toate 
acele lucruri tăioase şi ascuţite şi Zolimşo nu mai fu în 
stare să iasă de-acolo. 

Il aşteptă prinţesa sus, aşteptă, dar Zolimşo 
nicăieri. Trecură două ceasuri, trecură trei şi el deloc. 
Se nelinişti prinţesa şi începu şi ea să coboare, când 
auzi că din groapă răzbătea un suspin. Văzu că mai 
departe nu era cu putinţă să meargă; atunci îşi luă 
basmaua, rochia şi ce mai avea pe ea, le legă una de 
alta într-o frânghie lungă şi o întinse tânărului. 
Încercă el să se ridice spre a se prinde, încercă o dată, 
de două ori, nu izbuti, aşa că se prăbuşi mort. 

Află şi şahul despre această întâmplare, îşi 
trimise oamenii. Il scoaseră din groapă, dar el era 
deja mort. Atunci prinţesa grăi: 

— Fie ca lacrimile mele să-l spele pe bărbatul 
meu! 

Aşa că îi aduseră două găleți, le aşeză sub un 
platan; prinţesa veni şi plânse. Plânse şi plânse şi 
găleţile se umplură. Îl spălară pe sărmanul tânăr cu 
aceste lacrimi ale prinţesei şi îl duseră să-l îngroape. 
Veni prinţesa, care îşi pusese acum multe mărgele. Íl 
aşezară pe Zolimşo în mormânt, îşi apucă atunci 
prinţesa mărgelele, le rupse şi începu să le arunce 
oamenilor care se adunaseră îa cimitir. Se aruncară 
oamenii să le prindă, să le strângă şi ea îşi scoase 
cuțitul, fiindcă îl luase de la palat când plecase la 
înmormântare şi îşi luă cu el viaţa. Terminară oamenii 
de adunat mărgelele, se întoarseră, dar prinţesa era 
fără suflare, întinsă peste mormânt. 

Atunci şahul se mânie: 

— Dacă ea aşa a crezut de cuviinţă că e mai bine, 
atunci să nu-i îngropăm alături. Unul aici, pe celălalt 
duceţi-l. Ingropaţi-o pe prinţesă acolo! 

Şi îi făcură mormântul prinţesei departe, foarte 
departe de mormântul lui Zolimşo. După ce îi 
îngropară, oamenii se răspândiră pe la casele lor. A 
doua zi când veniră, văzură că mormintele erau 
alăturate. O dezgropară pe prinţesă şi o duseră iarăşi 
în mormântul cel îndepărtat. Iar în dimineaţa ce urmă, 
aceeaşi minune. Şi aceasta se întâmplă trei zile şi trei 
nopţi la rând şi oamenii nu izbutiră să facă nimic. 

Şi iată că veni, nu se ştie de unde, un bătrân 
necunoscut prin acele locuri. lar acesta era tocmai 
bătrânul care, demult, dăduse moşului şi babei — 
părinţii tânărului — mărul şi le zisese să se ducă în 
acea văgăună şi să caute apă. 

—Nu e drept ce faceţi voi. Ei au fost doar tineri 
şi s-au iubit. Au murit din pricina pizmei şi răutăţii. Ei 
se mai iubesc şi acum şi de aceea nu vor să se 
despartă. 

Şahul şi toţi ceilalţi nu spuseră nimic. 

Apoi bătrânul mai zise: 

—Daţi-mi un beţişor. 

Beţişorul i-l dădu însuşi şahul. Bătrânul îl luă, 
apoi lovi cu el mijlocul mormântului. Numai ce lovi, şi 
mormântul se deschise în două şi se uitară cu toţii — 
prinţesa şi tânărul erau împreună, şi-n mâini ţineau o 
floare roşie. li scoase bătrânul de acolo, iar oamenii se 
uitau la ei uimiţi: tinerii erau iarăşi vii. li duseră la 
palat, iar şahul făcu din nou o petrecere de 
cincisprezece zile. 

Trecu un timp. Odată, Zolimşo oftă din toată 
inima şi îi zise prinţesei: 

— Cât de mulţi ani au trecut de când sunt 

departe de părinţi! Apoi am murit şi am înviat... Tare 
mult aş dori ca şahul să ne dea încuviințarea să 
plecăm într-acolo, ca să-i vedem pe bătrâni. 
Ă Prinţesa se duse la şah şi acesta se învoi îndată. 
Încă porunci să li se dea provizii pentru drum; le mai 
dădu şi trei călăreţi şi porniră cu toţii spre casa lui 
Zolimşo. 

Astfel ajunse Zolimşo cu nevasta la părinţi. 

Aceştia îmbătrâniseră deja foarte mult, aproape 
orbiseră de anii mulţi ce-i aveau şi de durerea 
despărțirii de fecior. Îl prinse mamă-sa de o mânecă, 
tată-său de cealaltă mânecă, îşi şterseră lacrimile şi 
ochii lor îşi recăpătară lumina. 

Făcură atunci o petrecere şi rămaseră acolo să 
trăiască cu toţii. Şi au trăit în fericire până la adânci 
bătrâneţe. 

Fata păstorului şi padişahul 


TRĂIA ODATĂ UN PĂSTOR care păzea turma 
padişahului, şi acest păstor avea o fată neasemuit de 
frumoasă. 

Într-o zi, slujitorii padişahului îi ziseră acestuia: 

— O altă fată asemeni ei nu-i de găsit pe întregul 
pământ. 

Aflând acest lucru, padişahul trimise iute peţitori 
la păstor. 

— Am să mă mărit doar cu omul care va şti o 
meserie cum se cade. Ce meserie poate să ştie 
padişahul? întrebă fata. 

—Şi-a pierdut minţile! Eu sunt padişah, stăpânul 
a tot ce se mişcă şi nu se mişcă în această ţară, 
stăpânul comorilor şi bogățiilor! Ce-mi trebuie mie 
meserie? se mânie padişahul şi nu mai dori să audă 
ceva despre fata de păstor. 

Dar, odată i se întâmplă padişahului s-o vadă pe 
preafrumoasa fată. Şi-atât de mult o plăcu, că de 
atunci numai la ea îi era gândul. Îşi chemă vizirii şi îi 
întrebă care dintre meserii e mai bună decât toate. 

— În felul ei fiecare meserie e bună, ziseră vizirii, 
cumpănind preţul feluritelor meserii. 

Până la urmă hotărâră că meseria cea mai bună 
era totuşi țesutul covoarelor. 

— Găsiţi şi trimiteţi la palat pe cei mai buni 
ţesători de covoare, porunci padişahui. 

Şi în scurt timp cel mai bun meşter izbuti să-l 
înveţe pe padişah țesutul covoarelor. 

În cinci zile reuşea să dea gata un covor. 

Padişahului îi plăcea să umble câteodată, seara, 
în straie simple, pe străzile oraşului să vadă cum o 
mai duce poporul său. Astfel înveşmântat, într-o seară 
porni să cutreiere străzile, bazarurile, dar nu 

descoperi nimic deosebit. Intră într-un han, îi puse în 
palmă hangiului doi bănuţi şi-i ceru pilaf cu carne. 

După ce hangiul îl aşeză într-un ungher, plecă să- 
i aducă mâncarea. 

În alt ungher al hanului se aflau însă nişte 
oameni cu cuțite la brâu. Se certau şi tot timpul îi 
aruncau padişahului priviri duşmănoase. 

Pe padişah îl cuprinse teama din pricina acestor 
priviri. „Cine să mă creadă pe mine, aici, că sunt 
padişah? Cine să mă apere pe mine aici? se gândea el. 
Dimpotrivă, de mă vor afla că sunt padişahul, oamenii 
aceştia răi pe dată mă vor omori şi se vor ascunde!” 

Hangiul nici nu apucă să-i aducă pilaful, că doi 
tâlhari se şi repeziră la padişah şi, îngrozindu-l cu 
cuţitele lor ascuţite, îl împinseră în altă încăpere, iar 
de aici în a treia. Astfel îl târâră până în cea mai 
îndepărtată încăpere de unde nici un strigăt n-ar fi 
răzbătut până în stradă. Aici ei îl aruncară la podea, 
zicând: 

— (Îl vom da pe acest sărac călăilor padişahului în 
locul unui om al nostru, zise unul dintre tâlhari. 

— Nu mă daţi călăilor! se rugă padişahul. Am să 
vă plătesc bine pentru asta! 

Iar pe tâlhari îi bufni râsul: 

— Tu eşti doar sărac, cu ce ai să ne plăteşti? 

Atunci padişahul îşi aminti de meseria pe care o 
ştia de-acuma bine. 

— Pot să vă aduc bani frumoşi. Ştiu o asemenea 
meserie din care o să vă îmbogăţiţi toţi. 

— Ce meserie? întrebară tâlharii, nerăbdători. 

— Mă pricep să ţes covoare. Am să vă ţes, iar voi 
veţi căpăta pe ele bani mulţi. 

Şi tâlharii se sfătuiră şi hotărâră să-i lase 
ţesătorului viaţa, dar să-l zăvorască în această 
încăpere şi să-l oblige să ţeasă covoare. De se va 
dovedi că a minţit, atunci să-l omoare. 

În cinci zile, padişahul ţesu într-adevăr un covor 
frumos. Tâlharii îl vândură în bazar pe bani mulţi. 

Ei însă nu băgaseră de seamă că printre 
alesăturile de flori ţesuse într-un colţ al covorului 
chiar pecetea sa de padişah. 

Trecură încă cinci zile. Padişahul ţesu al doilea 
covor. Era mai strălucitor şi mai frumos decât primul. 

— Duceţi acest covor la palatul padişahului, le 
zise ţesătorul tâlharilor. La palat este un meşter 
renumit care trebuie să preţuiască scump acest covor; 
mergeţi la el. 

Şi tâlharii luară covorul cel nou şi-l duseră să-l 
vândă la palatul padişahului. 

Ajunseră la palat şi cerură îngăduinţa de a arăta 
covorul padişahului însuşi. Vizirii nu se învoiră să-i 
lase la padişah, deoarece acesta nu era în palat, dar ei 
porunciră să fie chemat atunci meşterul care îl 
învățase pe padişah meşteşugul țesutului şi să-i arate 
lui covorul. 

Meşterul sosi şi preţui foarte mult covorul. 
Tâlharii primiră în schimb bani mulţi. Aşa că ei 
întăriră paza asupra ţesătorului şi îi porunciră ca zi şi 
noapte să ţeasă alte şi alte covoare. 

Dar trebuie spus că meşterul, minunându-se de 
covor, descoperi desenul cunoscut şi înţelese că e 
vorba de un lucru făcut de mâinile padişahului. Iar 
când în model găsi şi semnul pecetei, ei îi chemă 
numaidecât pe viziri şi le zise îngrijorat: 

— După acest covor trebuie căutat padişahul 
nostru. 

Vizirii trimiseră slujitori care să-i găsească pe 
vânzătorii covorului şi să iscodească unde anume 
locuiesc. 

Oştenii padişahului înconjurară casa şi căutară 
cu înfrigurare pretutindeni. În încăperea cea mai 
îndepărtată ei văzură o uşă mică, zăvorâtă. 

Deschizând uşa, oştenii dădură cu ochii de padişahul 
lor care ţesea la un covor. 

Padişahul, eliberat, porunci ca tâlharii să fie 
prinşi şi aruncaţi în temniţă, iar el se întoarse la palat 
şi îi chemă pe toţi curtenii, zicându-le: 

— Vă poruncesc să-i daţi meşterului, care m-a 
învăţat meşteşugul țesutului, cele mai bogate daruri 
din care să trăiască până la sfârşitul zilelor lui. Iar 
acum duceţi-vă la fata păstorului şi spuneţi-i că e nu 
numai frumoasă, dar şi foarte înţeleaptă. Ea a chibzuit 
drept — fiecare om trebuie să aibă o meserie, care-i 
va folosi oricând în viaţă. 

Astfel fata păstorului l-a învăţat pe padişah că e 
bine să ştie o meserie. 

Prinţul şi peştele 


ÎN VREMURI foarte îndepărtate trăia un pescar. 
În fiecare zi el pescuia şi pe cel mai mare dintre peştii 
prinşi îl ducea la palat. Şahul îi plătea pentru aceasta 
un dirham!. 

Într-o bună zi, Nigal, feciorul şahului, porni la 
vânătoare. Ajunse la malul unui lac şi acolo îl văzu pe 
pescar. Pescarul tocmai prinsese un peşte mare şi 
voia să-l omoare. Puse mâna pe un cârlig lung, când 
auzi: 

— Nu face asta! strigă prinţul. Aruncă peştele în 
apă! 

— Nu pot, stăpânul meu, răspunse pescarul. Eu 
din asta trăiesc. In fiecare zi duc şahului cel mai mare 
peşte şi el îmi plăteşte un dirham. 

— lar eu îţi dau patru dirhami, îi zise prinţul, 
numai aruncă peştele în lac! 

Şi pescarul dădu drumul peştelui şi primi patru 
dirhami. 

În acea seară, pescarul nu se duse însă la palat. 
Şahul fu uimit şi trimise slujitori la pescar să-l aducă 
la el şi-l întrebă: 

— De ce nu mi-ai adus azi peşte? 

— Stăpâne, răspunse pescarul, eu am prins un 
peşte, dar feciorul tău mi-a poruncit să-l arunc înapoi 
în lac. 

Iar şahul se mânie pe fecior, îl chemă şi îi grăi: 

—De ce ai poruncit pescarului să arunce peştele? 
Pleacă din ochii mei! 

Şi prinţul aruncă şaua pe cal, luă câte ceva de 
mâncare şi porni încotro văzu cu ochii. Merse el, 
merse şi, când se uită în spate, văzu că e urmat de un 


l Dirham — unitate monetară principală din Maroc (n. 
red.). 

tânăr ce strunea un cal alb. Când tânărul îl ajunse, 
dădu bineţe şi întrebă: 

— Cine eşti şi încotro ai pornit? 

— Eu sunt feciorul şahului, răspunse prinţul, şi 
mă cheamă Nigal. Tata m-a izgonit de acasă şi-acum 
caut de lucru. Dar tu cine eşti? 

— Eu sunt un tânăr din Tadjikistan şi, la fel ca 
tine, caut de lucru, răspunse tânărul. 

Şi hotărâră să meargă împreună. Ajunseră în 
ţara vecină şi căutară să intre în slujba cârmuitorului 
de acolo. Acesta îi cercetă cu privirea şi apoi grăi: 

— Bine, vă iau să mă slujiţi. Voi veţi păzi intrarea 
în palat. 

Primul intră de strajă Nigal. Dar nu peste multă 
vreme băgă de seamă că un bătrân cu barba albă iese 
din palat. 

—Cine eşti? întrebă Nigal. Eu nu te pot lăsa să 
ieşi aşa. 

— Sunt Soarta şahului şi plec fiindcă astă seară 
şahul va muri. 

— Şi care va fi pricina morţii lui? îl iscodi Nigal. 

—Il va muşca şarpele cel negru, răspunse 
bătrânul. 

-—lar dacă cineva va omori şarpele, întrebă 
Nigal, şi şahul va fi salvat, tu vei mai pleca? 

—Nu, nu voi pleca, răspunse Ursita. 

Aşa că Nigal pătrunse în palat şi îşi făcu loc sub 
patul în care dormeau şahul şi şahiţa. Când se uită — 

spre pat se târa într-adevăr şarpele cel negru. 
Nigal îl lovi cu sabia şi-l omorî. Dar o picătură din 
sângele şarpelui o stropi pe şahiţă pe obraz. 

Nigal se sperie — şahiţa putea să moară în orice 
clipă: apucă o săgeată, răsuci la vârful ei o bucată de 
cârpă şi, cu băgare de seamă, prinse a-i şterge şahiţei 
picătura de sânge de pe obraz. 

Aceasta se trezi, îl văzu pe oşteanul din strajă 
ieşind din încăpere şi se gândi că numai el o putuse 
atinge cu mâna pe obraz. 

Nigal îl trezi pe tânărul ce urma să-i ia locul în 
strajă şi se culcă, iar despre amănuntul că omorâse 
şarpele negru nu spuse nici o vorbă. 

Dimineaţa, şahiţa îl trezi pe şah, îi povesti ce se 
întâmplase şi îi zise hotărâtă: 

— Du-te şi omoară-l pe cel care a fost primul de 
strajă azi-noapte. 

Se duse şahul la strajă şi întrebă cine a fost 
primul de rând. 

— Prietenul meu, răspunse tânărul, acum el 
doarme. Dar ce s-a întâmplat? 

Şahul scoase sabia şi strigă furios: 

— Am să-l omor! 

—Dar ce a făcut? insistă tânărul. 

— A intrat azi-noapte la mine în cameră şi a atins 
obrazul şahiţei, răspunse şahul. 

— Stăpâne, mai întâi ascultă ce am să-ţi 
povestesc, zise tânărul, apoi poţi să-l omori. 

Şahul se învoi să-l asculte pe tânăr, iar acesta 
porni a-i istorisi: 

— Trăia odată un şah. Se pregăti el într-o zi să 
plece la vânătoare de căprioare şi porunci: urma 
căprioarei poate să o ia numai acel vânător care a 
văzut-o primul. Se întâmplă că prima căprioară a 
văzut-o chiar şahul, aşa că porni după ea. Alergă, 
alergă, dar nu izbuti s-o ajungă. Se opri şi se uită — 

_ în jur, locuri necunoscute. Şi şahului i se făcu 
sete. Işi legă calul la umbra unui copac, îl lăsă pe şoim 
să-şi ia zborul şi se lungi să se odihnească. Numai ce-l 
fură somnul, că din copac începu să picure apă. Luă 
şahul o cupă, o aşeză şi aşteptă. Când se strânsese 
deja câteva înghiţituri, voi s-o bea, dar în acest timp 
zbură şoimul şi răsturnă cupa din mâinile şahului. 
Astfel şahul se mânie, prinse şoimul şi îi răsuci gâtul. 

Nu peste mult sosi vizirul şi îi aduse un burduf întreg 
plin cu apă. Se sătură şahul de apă rece şi mânia fu 
uitată. Iar când privi în sus, văzu un şarpe mort care 
atârna printre crengi — din gură îi picura otravă. 
Atunci înţelese şahul că în zadar omorâse şoimul care 
îi salvase viaţa. Aşa şi tu, stăpâne, nu te grăbi. Mai 
întâi vezi şi pricepe ce a fost şi numai după aceea 
omoară-l pe prietenul meu, dacă el îşi merită moartea. 
Altfel te va chinui toată viaţa remuşcarea. 

Îl ascultă şahul pe acest tânăr, se întoarse şi 
plecă. Se duse la şahiţă, iar aceasta îl întrebă dacă 
omorâse sau nu straja. 

—Nu, răspunse şahul. Am să-l omor, când totul 
va fi limpede. 

— Eu îţi cer să-l omori chiar acum, zise şahiţa. 
De când nu mă mai asculţi? 

Se duse iarăşi şahul la tânăr, iar acesta îi zise din 
nou: 

— Îngăduie-mi, stăpâne, să-ţi mai povestesc o 
istorie. 

Şahul încuviinţă, aşa că straja îi povesti: 

— Iar şahul acela, care vâna căprioare, avea un 
papagal. Se întâmplă că papagalii urmau să aibă 
nuntă. Papagalul şahului ceru voie stăpânului să se 
ducă şi el. „Tu eşti pasăre şi poţi să nu te mai întorci”, 
îi zise şahul. „Nu, stăpâne, îţi promit că mă voi 
întoarce”, răspunse papagalul. Se gândi şahul şi îi 
dădu voie. La nuntă, unul din papagali povesti că nu 
departe creşte un măr uimitor— dacă un bătrân 
mănâncă din rodul acestui copac, i se reîntoarce 
tinereţea. Şi papagalul rupse un măr din acest copac 
şi se hotări să-l ducă stăpânului său. Se întoarse acasă 
şi îi grăi şahului: „Stăpâne, ţi-am adus un dar scump”. 
„Ce fel de dar?” întrebă şahul. „E din roadele 
copacului vieţii. Cel care mănâncă întinereşte”, 
răspunse papagalul. Luă şahul mărul de la papagal, îl 
chemă pe vizir şi îl întrebă: „Ce să fac cu acest măr? 

Să-l mănânc sau nu?” „De la un măr puţin folos. 
Trebuie să-l sădeşti — va creşte un copac şi atunci 
roadele vor ajunge pentru toţi”, răspunse vizirul. Şi 
sădiră ei mărul şi nu peste multă vreme crescu un 
copac mare, mare. Se coapseră multe mere, iar unul 
căzu pe pământ. Se târî spre acel măr un şarpe negru 
care lăsă să-i curgă otravă pe el. Dimineata, 
grădinarul găsi mărul căzut şi îl duse şahului. Îl 
chemă şahul pe vizir şi îl întrebă dacă e bine să 
mănânce mărul sau nu. Vizirul îl sfătui să-l dea unui 
câine bătrân şi să vadă dacă nu cumva acesta va 
întineri. Câinele mâncă mărul şi pe dată muri. „Asta e 
otravă! strigă şahul. Papagalul ne-a adus mărul 
dinadins ca să-i otrăvească pe toţi!” Şahul porunci să 
fie imediat omorât papagalul, apoi să-l arunce pe 
fereastră. Şi în curând aflară toţi că în grădina şahului 
creşte un copac otrăvitor. Dar, într-o bună zi, un 
bătrân negustor se certă cu nevasta lui. Femeia plecă 
de acasă şi se gândi: „Mă duc în grădina şahului, rup 
un măr şi mă otrăvesc”. Rupse ea mărul, îl mâncă şi 
dintr-o dată întineri de tot. Ea îi povesti bărbatului 
cele întâmplate. Mâncă şi el şi întineri. In curând 
vestea ajunse până la şah. El chemă negustorul cu 
nevasta, află despre ce e vorba, se duse în grădină, 
mâncă un măr din copac şi într-adevăr întineri. Atunci 
şahul înţesele că omorâse papagalul pe nedrept şi se 
căi amarnic. Aşa şi tu, stăpâne, mai întâi află totul şi 
numai după aceea fă precum ţi-i voia. 

Şahul căzu pe gânduri şi plecă, dar nu trecu mult 
şi iarăşi se întoarse ca să-l omoare pe Nigal. În acest 
timp răsărise soarele şi Nigal se trezise. Se duse şahul 
însuşi la el şi-i spuse că a hotărât să-l omoare. 

— Pentru ce? întrebă Nigal. 

— Şahiţa cere ca eu să te omor şi asta am s-o fac! 
răspunse şahul. 

— Mai întâi ascultă ce-am să-ţi povestesc, 
stăpâne, zise şi Nigal, şi numai după aceea să mă 
omori! 

Şi Nigal îi povesti şahului tot adevărul, ce se 
întâmplase noaptea şi îi mai zise: 

— Du-te şi vezi sub pat şi hotărăşte dacă ţi-am 
spus sau nu adevărul. 

Se duse şahul imediat în palat, văzu şarpele 
omorât şi săgeata cu vârful înfăşurat în cârpă, care 
mai păstra picătura de sânge pe ea. 

Se bucură şahul că totul se sfârşise cu bine şi i-o 
dădu pe fiică-sa de nevastă lui Nigal. 

După nuntă, Nigal împreună cu nevasta şi cu 
prietenul lui plecară la ei acasă. Când se apropiau de 
oraşul lor, acesta îi zise lui Nigal: 

— Din femeia pe care o ducem noi acum spre 
casă jumătate va fi a ta, jumătate a mea. 

— Sunt gata să plătesc pentru jumătatea ta. 

—Nu, zise prietenul, eu îmi dau doar jumătatea 
care mi se cuvine. 

— Dar cum vei face asta? întrebă mirat Nigal. 

— Am s-o omor, îl lămuri tânărul. O jumătate o 
iei tu, cealaltă, eu. Dă-o imediat jos de pe cal! 

Şi Nigal o cobori uimit de pe cal. Tânărul apucă 
sabia şi o ridică. Fata, de spaimă, ţipă şi din gură îi 
ieşiră doi şerpi negri. 

— Acum fata e a ta, îi zise tânărul. Am făcut asta 
ca să alung din ea şerpii cei negri. Ar fi putut să-ţi 
pricinuiască vreun rău, cândva... Dar oare tu ştii cine 
sunt eu? îl întrebă acesta. Eu sunt peştele pentru a 
cărui libertate ai plătit pescarului cei patru dirhami. 
Atunci ai făcut pentru mine o faptă bună, acum am 
făcut şi eu una cel puţin la fel de bună pentru tine... 

Cu aceste vorbe, prietenul acelei călătorii îl 
părăsi pe Nigal. 

Pitpalacul şi vulpea 


ODATĂ, un pitpalac porni să cutreiere câmpurile. 
Şi ajunse într-un loc unde o vulpe plângea, de 
înfometată ce era. Pitpalacul se apropie de ea şi o 
întrebă: 

—De ce plângi, cumătră vulpe? 

Iar vulpea răspunse: 

— Hei, pitpalacule, eu sunt surdă şi nu aud când 
mi se vorbeşte atât de încet. Vino mai aproape, te rog, 
şi spune-mi ce doreşti. Nu cumva ţi-e teamă de mine? 

— Da, mi-e teamă de tine, iar dacă mă apropii 
prea mult, pui laba pe mine şi mă înfuleci, îi zise 
pitpalacul. 

— De patru zile postesc... mai spuse vulpea. 

Iar pitpalacul se încrezu şi se apropie de vulpe. 
Şi pe dată vulpea îl înhăţă. Pitpalacul, uimit, mai 
apucă să zică: 

— Vulpe, chiar de ai să mă mănânci, tot n-o să te 
saturi. Mai bine dă-mi drumul şi atunci am să te 
ghiftuiesc. 

— Mă vei înşela! zise vulpea. 

— Nicidecum, până acum n-am înşelat pe nimeni, 
stărui pitpalacul. 

— Atunci jură! îi ceru vulpea. 

Şi pitpalacul se jură: 

— În numele creatorului meu, dacă mă cruţi, am 
să-ţi dau mâncare pe săturate! 

Atunci vulpea porni. Ea păşea în faţă, iar pe 
urmele ei călca pitpalacul. Şi ajunseră într-un loc 
unde întâlniră o femeie care mergea ţinând pe cap o 
strachină. În strachină era o lipie unsă cu unt. O 
ducea bărbatului, la câmp. 

Văzând-o, pitpalacul îi zise vulpii: 

—Cumătră, acum mergi mai încet, să o iau eu 
înainte. Când femeia va da cu ochii de mine, îşi va 

cobori strachina de pe cap şi mă va fugări. Şi numai 
după ce vei vedea că pune strachina pe pământ, 
grăbeşte-te şi mănâncă. Câtă vreme mă va fugări 
până, uite, colo, la grămada aceea de pietre, tu te vei 
sătura, iar eu am s-o momesc până la grămada 
cealaltă, apoi am să zbor. 

— Prea bine, încuviinţă vulpea. 

Pitpalacul o ajunse pe femeie şi începu să se 
învârtească înaintea ei. Dând cu ochii de pasăre, 
femeia stătu şi se gândi: „Se vede că acest pitpalac e 
beteag, nu poate să zboare”. Puse strachina pe 
pământ, încercă să prindă pitpalacul, iar acesta fugea 
tot mai departe. Şi femeia după el. Astfel că se 
îndepărtă destul. Mai târziu, pitpalacul zbură. În acest 
timp, vulpea înghiţi lipia cu unt. lar când femeia se 
întoarse, vulpea fugi. Găsind strachina goală, femeia 
se mânie şi făcu cale întoarsă. Coapse altă lipie şi o 
duse bărbatului, în câmp. 

Dar să povestim acum şi despre vulpe şi pitpalac. 

Pitpalacul veni la vulpe şi întrebă: 

— Ei, cum e, cumătră? A 

— Prietene, fii binecuvântat! In viaţa mea n-am 
mâncat pe săturate ca acuma, răspunse vulpea. Dar 
mai adăugă, mieroasă: Pitpalac drag, m-ai ghiftuit, 
acum hai şi stârneşte-mi râsul. 

— Prea bine, se învoi pitpalacul bucuros, vino 
după mine. 

Şi vulpea porni, iar pitpalacul după ea. 

Ajunseră într-un loc unde se afla o casă. În casă, 
un om aţâţa focul în vatră, pe când femeia lui 
amesteca nişte terci. 

Pitpalacul îi zise vulpii: 

— Cumătră, să intrăm înăuntru! 

— Bine, răspunse vulpea curioasă. 

Când ajunseră în faţa uşii, pitpalacul se opri şi 
zise: 

— Fii cu luare-aminte, cumătră vulpe, eu am să 
intru întâi. 

Şi zbură pitpalacul înăuntru, zbură până în faţa 
acelui om, pe laviţă, apoi se întoarse. Văzându-l, 
femeia aruncă cu lingura după el, dar nu-l lovi pe 
pitpalac: lingura nimeri drept în capul bărbatului ei şi 
obrazul i se umplu tot de terci. Pe vulpe o bufni râsul 
şi aşa râdea, că nu se mai putea opri. Era gata-gata să 
plesnească de atâta râs. De-abia izbuti să iasă afară 
din casă. 

Pitpalacul se apropie de vulpe şi zise: 

— Ei, cum e? 

-—Pitpalac drag, răspunse vulpea, niciodată în 
viaţa mea n-am râs atât de mult cş azi! 

Şi iarăşi vulpea îl rugă pe pitpalac: 

— Tu mi-ai dat de mâncare, tu m-ai făcut să râd, 
dar acum fă într-un fel ca să plâng! 

Iar pitpalacul zise şi el: 

— Cumătra mea cea bună, e uşor să fac să-ţi 
curgă lacrimile, însă tare mă tem că ai să te superi 
după aceea. 

—Nu, în nici un chip n-am să mă supăr, hai să 
mergem! 

Şi se duse pitpalacul la palatul padişahului. 
Ajunşi acolo, îi zise vulpii: 

— Aşteaptă aici. Eu intru şi mă întorc curând. 

Vulpea se aşeză, iar pitpalacul zbură în curte. 
Cum ogarii padişahului erau acolo, zăriră iute pasărea 
şi porniră în goană după ea. Pitpalacul îi atrase spre 
vulpe. Când ogarii dădură cu ochii de cumătră, îi 
luară acum ei urma. lar vulpea o luă la sănătoasa şi 
aşa de repede alerga, că nici nu se poate povesti. Şi 
cu toate acestea, un ogar al padişahului o ajunse şi o 
apucă de coadă. Când trase mai tare, rămase cu 
coada în dinţi. lar vulpea, cum-necum, izbuti să se 
ascundă în vizuină, unde ogarii n-o mai puteau ajunge. 

De-abia atunci câinii se întoarseră, iar pitpalacul 
se apropie de vulpe şi-o întrebă: 

— Ei, cum e, cumătră? 

Dar vulpea nici nu mai dorea să vorbească acum 
cu el. Şi pitpalacul se apropie şi mai mult şi văzu că 
vulpea nu mai avea coadă. Inveselit, o întrebă iar: 

— Drăguţo, dar unde ţi-e coada? 

Iar vulpea se mânie şi îl înhăţă. Uite cum, din 
nou, pitpalacul se află în colții vulpii. 

— Se înţelege, acum te-ai hotărât să mă mănânci, 
nu? întrebă pitpalacul. 

— Desigur, răspunse vulpea. 

— N-ai decât, mai zise pitpalacul, însă uite ce e. 
Eu am făcut tot ce-ai poftit. Acum îndeplineşte-mi şi tu 
o dorinţă măcar! 

— Ce dorinţă? îl iscodi vulpea. 

— Cât de mult am mers împreună, niciodată nu 
te-am auzit cum cânţi. Arată-mi ce glas ai, şi asta 
înainte de a muri... 

— Prea bine, se învoi vulpea. 

Şi cumătră deschise gura mare-mare, iar 
pitpalacul pe dată îşi luă zborul. 

De atunci vulpea a rămas cu gura căscată. 

POVEŞTI ETIOPIENE 


Focul de pe munte 


SE POVESTEŞTE că în vremurile de demult trăia 
la Adis-Abeba un tânăr pe nume Arha. Tânărul venise 
în oraş din ţara Guraghe, pe când era băietan şi 
intrase slugă la neguţătorul Haptom Hassey. Acesta 
era foarte bogat. Avea tot ce poţi cumpăra pe bani. 
Numai că îl apuca adesea urâtul, căci era sătul de 
toate şi nimic nu mai era nou pentru el de multă 
vreme. 

Într-o noapte friguroasă, când un vânt umed 
sufla pe podiş, Haptom îl trimise pe Arha să aducă 
lemne de foc. După ce Arha îşi termină treaba, 
Haptom se gândi: „Cam cât timp ar putea oare un om 
să rabde în frig”? După aceea zise: 

— Arha, ce crezi, poate oare un om să stea o 
noapte întreagă pe vârful cel mai înalt al muntelui 
Sululta, unde suflă vântul cel mai aprig, fără adăpost 
şi îmbrăcăminte şi să nu moară? 

— Nu ştiu, îi răspunse Arha. Dar oare n-ar fi 
aceasta o faptă necugetată? 

— Poate că aceasta ar fi cu adevărat o prostie, 
dacă omul care s-ar învoi să stea o noapte întreagă pe 
munte n-ar primi nimic pentru aceasta. Dar eu pun 
rămăşag că nimeni nu poate să reziste. 

— Eu, dimpotrivă, sunt încredinţat că un om 
viteaz ar putea să stea toată noaptea, fără 
îmbrăcăminte, pe muntele Sululta fără să moară, zise 
Arha. Dar mie mi-e totuna, căci nu am pe ce pune 
rămăşag. 

— Am să te ajut eu. De vreme ce eşti încredinţat 
că aceasta e cu putinţă, eu am să fac prinsoare cu 
tine. Dacă tu vei sta o noapte întreagă pe cea mai 
înaltă stâncă a muntelui Sululta, fără mâncare, apă, 

îmbrăcăminte, adăpost şi foc, şi nu vei muri, eu îţi voi 
da zece acri de pământ bun, o casă şi vite. 

Lui Arha nu-i venea să creadă cele auzite. 

— Adevărat? întrebă el. 

—Să ştii că sunt sincer în cuvântul meu, 
răspunse Haptom. 

— Atunci mâine noapte voi face precum ai spus 
domnia-ta, iar apoi toată viaţa îmi voi lucra pământul 
meu. 

Văzând cum bântuie vântul pe înălţime, Arha se 
nelinişti din cale-afară. Către dimineaţă se duse la un 
bătrân înțelept din tribul Guraghe şi-i povesti 
tărăşenia. Bătrânul îl ascultă în linişte, se gândi puţin, 
apoi zise: 

— Am să te ajut. Dincolo de poalele muntelui 
Sululta se înalţă un stei!, care se vede numai ziua. 
Mâine seară, după apusul soarelui, voi aprinde acolo 
un foc, astfel ca să se vadă de pe înălţimea unde te vei 
afla tu. Toată noaptea să te uiţi la flacăra focului meu. 
Să nu închizi ochii şi să nu îngădui pâclei să pună 
stăpânire pe tine. Când te vei uita la focul meu, să te 
gândeşti la căldura lui şi la mine, prietenul tău, care 
va sta lângă foc ţinânduc-ţi ţie de urât. Dacă vei face 
cum ţi-am spus, vei rămâne viu, oricât ar bântui 
vântul nopţii. 

Arha îi mulţumi plin de recunoştinţă bătrânului şi 
se întoarse cu inima uşoară acasă la Haptom. După- 
amiază, Haptom îl trimise pe vârful muntelui Sululta, 
supravegheat îndeaproape de slujitorii săi. Acolo, 
când începu să amurgească, Arha se dezbrăcă şi se 
aşeză în calea vântului umed şi rece, care începuse să 
sufle pe podiş, îndată după apusul soarelui. Arha zări 
atunci în depărtare lumina focului aprins de prietenul 
său. Focul strălucea în beznă ca o stea. 

Vântul se făcea tot mai rece şi-i pătrundea în 
oase. Bolovanul pe care se aşezase era rece ca un sloi 


l Stei — colţ de stâncă (n. red.). 

de gheaţă; la fiecare ceas, Arha îngheţa tot mai tare şi 
se gândea că nu se va mai încălzi niciodată. Se uita 
însă întruna la luminiţa care licărea în vale şi-şi 
amintea că acolo stă bătrânul său prieten şi aţâţa 
focul pentru el. Uneori pâcla învăluia focul şi atunci 
Arha scruta cu multă trudă şi caznă, ca să nu piardă 
din vedere lumina. Strănuta, tuşea, tremura şi era 
mai-mai să-şi piardă simţirea. Astfel a petrecut toată 
noaptea. Abia când au mijit zorile, s-a îmbrăcat şi a 
coborât în oraşul Adis-Abeba. 

Văzându-l pe Arha teafăr, Haptom se minună 
nespus şi-şi întrebă slujitorii cu asprime: 

—Cum, a stat chiar toată noaptea fără mâncare, 
fără apă, fără adăpost şi fără îmbrăcăminte? 

— Da, stăpâne. Totul a fost aşa cum v-aţi înţeles, 
răspunseră slujitorii. 

— Prea bine, eşti un flăcău de ispravă, se 
întoarse Haptom către Arha. Dar, spune-mi, cum de-ai 
izbutit? 

—M-am uitat la lumina unui foc de pe o vale 
îndepărtată, răspunse Arha. 

— Cum, ai văzut un foc? Atunci ai pierdut. Şi de 
acum încolo vei fi tot slugă la mine şi nu vei avea nici 
un fel de pământ. 

—Bine, dar focul nu era aşa de aproape ca să mă 
poată încălzi. Era departe, pe partea cealaltă a văii. 

— Nu-ţi dau nici un pământ, zise Haptom. Nu te- 
ai ţinut de cuvânt. Numai focul te-a scăpat. 

Arha se întristă peste măsură. Plecă din nou 
abătut la prietenul său din tribul Guraghe şi-i povesti 
tot ce se întâmplase. 

— Trebuie să te plângi neapărat judecătorului, îl 
sfătui bătrânul. 

Arha merse deci şi se plânse judecătorului. 
Judecătorul îl chemă pe Haptom. După ce Haptom îi 
povesti totul şi slujitorii întăriră încă o dată că Arha se 

uitase la un foc aprins departe în vale, judecătorul 
hotărî: 

— Da, Arha, ai pierdut, fiindcă trebuia să te afli 
acolo fără nici un foc. Aşa te-ai înțeles cu Haptom. 

Din nou plecă Arha abătut la bătrânul său 
prieten, ducându-i veşti triste; se vede că-i era sortit 
să fie slugă toată viața. 

— Nu-ţi pierde nădejdea, îl sfătui bătrânul în firea 
lucrurilor găseşti mai multă înţelepciune decât la 
oricare judecător. 

Bătrânul se ridică şi plecă în căutarea unui om 
pe nume Haylu, în casa căruia el slujise în tinereţe. [i 
povesti omului cel bun despre rămăşagul dintre 
Haptom şi Arha şi-l întrebă dacă nu l-ar putea ajuta pe 
tânăr. 

— Fii fără grijă, îi zise Haylu, după ce se gândi 
puţin. Am să iau asupra mea această încâlcită treabă. 

Peste câteva zile, Haylu îi înştiinţa pe mai mulţi 
locuitori ai oraşului că-i cheamă la ospăț. Printre ei se 
găseau şi Haptom, şi judecătorul care hotărâse că 
Arha a pierdut rămăşagul. 

Sosi şi ziua ospăţului. Musafirii începură să vină 
călare pe catâri împodobiţi cu cioltare! cusute cu fir. 
În urma lor se ţineau lanţ slujitorii. Haptom sosi 
însoţit de douăzeci de slujitori, dintre care unul îi 
ținea umbrela de mătase, apărându-şi stăpânul de 
arşiţa soarelui. Patru muzicanți bătură tobele. Aceasta 
însemna că Haptom însuşi a binevoit să vină. 

Oaspeţii se aşezară pe covoare moi şi prinseră să 
discute între ei. Din bucătărie ajungeau la ei 
miresmele celor mai gustoase şi mai ispititoare 
bunătăţi: friptură de ied, porumb prăjit, pâinişoare şi 
sosuri nemaipomenite, al căror miros nespus de 
plăcut îi făcea aproape să leşine.  Mireasma 
mâncărurilor făcuse să crească şi mai mult pofta 


l Cioltar— pătură înflorată care se pune sub şaua calului 
(n. red.) 

oaspeţilor. Dar vremea trecea şi deşi era de mult 
timpul să fie pusă masa, gazda nici gând să le dea 
ceva să-şi astâmpere foamea, pe care miresmele ce se 
revărsau de la bucătărie le-o aţâţa tot mai tare. Veni şi 
seara, dar nici pomeneală de mâncare. Oaspeţii 
începură să şuşotească între ei. Oare preastimata 
gazdă Haylu n-avea mâncare să-şi cinstească oaspeţii? 
Dar atunci cum de se revărsau din bucătărie ase- 
menea miresme ucigător de plăcute? 

În sfârşit, unul dintre oaspeţi nu mai putu răbda 
şi zise: 

— Haylu, ce înseamnă asta? Ne chemi la ospăț, 
dar nu ne pui nimic pe masă? 

—Cum, nu vă desfătaţi oare cu miresmele 
mâncărurilor? se miră Haylu. 

— Da, asta e adevărat. Dar cum să te saturi 
numai din mirosuri, că doar nu le poţi mânca! 

— Dar un foc aflat la aşa depărtare, că de-abia se 
vede, poate oare să te încălzească? întrebă Haylu. 
Dacă Arha s-a încălzit la un foculeţ pe care l-a văzut în 
depărtare, când sta pe muntele Sululta, înseamnă că 
şi voi v-aţi săturat cu mirosul din bucătăria mea. 

Oamenii îi dădură dreptate lui Haylu, judecătorul 
îşi recunoscu pe loc greşeala, iar lui Haptom i se făcu 
ruşine. li mulţumi lui Haylu pentru învăţătură şi îl 
numi pe Arha, în auzul tuturor, stăpân peste 
pământul, casa şi vitele făgăduite. Atunci Haylu 
porunci să fie aduse la masă mâncărurile şi începu 
ospăţul de-adevăratelea. 

Cum a fost izgonit Abunawas 


SE SPUNE că, în vremurile de demult, în Etiopia 
trăia un tânăr pe nume Abunawas, cinstit şi iubit 
pentru mintea pe care-o avea. Bătrânii din acele 
ţinuturi povestesc că, odată, Abunawas a poposit în 
oraşul în care se aflau palatul şi tronul negusului!. 
Tânărul s-a înfăţişat împăratului şi i-a cerut o slujbă. 

— Eşti un flăcău tare zdravăn şi de aceea am să 
te pun să-mi păzeşti porţile, grăi negusul. 

Abunawas primi de la curteni arme şi începu să 
păzească de atunci cu străşnicie casa împăratului. 

Odată, negusul îl chemă şi-i porunci: 

— Eu plec într-o călătorie, la aminte, să nu cumva 
să-ţi iei ochii de la porţile palatului. 

—Voi îndeplini porunca întocmai, măria-ta, 
răspunse Abunawas. 

Negusul şi curtenii dădură pinteni cailor şi se tot 
duseră. Abunawas rămase singur-singurel, cu ochii 
ţintă la porţi. lată că deodată auzi zvon de cântece şi 
veselie din oraş. Pasămite, oamenii jucau şi petreceau. 
Şi ce-şi zise Abunawas? „Negusul nu mi-a zis că n-am 
voie să joc!” 

Scoase porţile din balamale, le luă în spinare şi 
porni spre locul unde era petrecerea. Acolo, 
Abunawas jucă toată noaptea şi se desfătă bând vin. 
Când începură să se reverse zorile, se întoarse binişor 
acasă, târând porţile după sine. 

În lipsa lui, hoţii găsiseră uşile vraişte şi jefuiseră 
întreg palatul. 

Când se întoarse din călătorie, negusul se supără 
foc şi porunci să fie adus acolo Abunawas, fără 
întârziere. 


lNegus — titlu purtat în perioada monarhiei de suveranii 
Etiopiei. 

— Nu ţi-am încredinţat eu oare paza porţilor? îi 
strigă împăratul. 

—Da,  măria-ta, răspunse Abunawas. Mi-ai 
poruncit să păzesc porţile şi eu nu mi-am luat ochii de 
la ele nici o clipă. Despre palat însă nu mi-ai spus 
nimic. 

—Eşti prea semet! zise negusul. Mâine vei fi 
pedepsit. 

Negusul chemă slujitorii şi le porunci să-l închidă 
pe tânăr în temniţă. Slujitorii îl luară pe Abunawas, îl 
duseră dincolo de zidurile palatului, săpară o groapă 
şi-l băgară în ea, acoperindu-l cu pământ până la gât. 
După aceea îl lăsară în plata Domnului şi se-ntoarseră 
la treburile lor. 

Abunawas petrecu astfel toată noaptea, îngropat 
până la gât, neputându-se mişca în nici un fel. 
Dimineaţa, însă, pe lângă locul cu pricina trecu o 
caravană de cămile. Văzându-l pe Abunawas, 
negustorul care însoțea caravana se opri să-i dea 
bineţe. 

— Pace ţie! zise acesta. Ce faci aici? 

—Şi ţie pace! Iaca, mă îndrept, îi răspunse 
Abunawas. 

— Cum aşa? 

— Mi s-a strâmbat şira spinării şi doctorii 
negusului m-au îngropat ieri aici ca să mi-o îndrept, îl 
lămuri Abunawas. 

—Ce fericit eşti! se minună negustorul. Te 
îngrijesc doctorii negusului! Şi eu am şira spinării 
strâmbă, dar nu ştiam că pot găsi vreodată leac 
pentru aşa ceva. 

—Poţi, cum nu! Eu simt că mi s-a făcut spinarea 
dreaptă ca o lance. 

— Ţi-aş da tot ce am ca să-ţi iau locul, zise 
negustorul, nerăbdător să se vindece. 

— Să-mi dai toate cămilele astea, ceru Abu- 
nawas. Te învoieşti? 

— Îţi dau jumătate din ele. 

—Bine, fie şi aşa. Scoate-mă de aici! spuse 
Abunawas. 

Negustorul îl scoase deci pe Abunawas din 
groapă şi intră el în locul lui. Abunawas îl acoperi 
frumuşel cu pământ lăsându-i afară numai capul. 

—N-am să uit niciodată cât bine mi-ai făcut, zise 
negustorul recunoscător. 

— Să fii sănătos, negustorule, şi să nu mă uiţi, 
răspunse Abunawas. 

După aceea, mână toate cămilele în grabă şi pe- 
aci ţi-e drumul. 

Îndată după aceasta veniră slujitorii negusului. 
Crezând că negustorul e omul pe care-l îngropaseră 
ei, îl sloboziră din groapă şi porniră cu el spre palat, 
târându-l prin ţărână şi lovindu-l cu ciomegele. 

— Opriţi-vă că m-am îndreptat! Opriţi-vă, că m- 
am îndreptat! tipa negustorul. 

Auzind asemenea vorbe ciudate, slujitorii îl 
duseră în faţa negusului. 

— Ce fel de om e acesta? se miră negusul. 

—E Abunawas, ziseră slujitorii. 

— Nu, eu nu sunt Abunawas, spuse negustorul cu 
glas stins. 

Şi cu lacrimi în ochi îi povesti negusului de-a fir- 
a-păr toată tărăşenia. 

„Hm, isteţ flăcău Abunawas ăsta, îşi zise negusul. 
Să vedem ce-o să-i mai treacă prin minte.” 

Negusul chemă toţi gonacii şi iscoadele şi le 
porunci: 

—Plecaţi în toate cele patru vânturi şi să mi-l 
scoateţi pe Abunawas din pământ, din iarbă verde! Şi 
când îl veţi găsi, să-i spuneţi: „Negusul îţi porunceşte 
să te arăţi neîntârziat la curte. Dar ia seama bine, e 
poruncă straşnică să nu vii nici îmbrăcat, nici 
dezbrăcat, nici călare, nici pe jos”. 

Gonacii şi iscoadele îl căutară pe Abunawas 
până-l găsiră, apoi îl înştiinţară de porunca straşnică a 
negusului. După aceea se întoarseră la palat să dea 
seama de împlinirea poruncii. 

Vestea că Abunawas se va înfăţişa curând la 
curte se răspândi ca fulgerul, aşa că mulţimea se 
adună pe dată să vadă cum va ieşi din încurcătură 
tânărul cel isteţ. 

— Vine! strigă cineva din gloată. 

Oamenii începură atunci să-şi întindă gâturile, ca 
să vadă mai bine. Când se arătă Abunawas, hohotele 
de râs zguduiră marea de oameni. Căci Abunawas, în 
loc de îmbrăcăminte, era înfăşurat într-o plasă de 
prins peşte şi în timp ce un picior îi era prins de scara 
de la şa, cu celălalt şonticăia prin colbul drumului pe 
măsură ce calul înainta spre palat. 

Negusul fu mâhnit văzând că tot Abunawas se 
dovedise mai isteţ. După ce gloata se potoli de râs, 
cuvântă: 

— Ascultă, Abunawas! Asta-ţi va fi cea din urmă 
ispravă. Eşti isteţ la minte, dar prea te ţii de şotii. Am 
să te iert şi n-am să te pedepsesc, numai dacă n-am 
să-ţi mai văd faţa. 

Şi Abunawas a trebuit să se îndepărteze. 

Peste câteva zile, negusul trecea prin oraş. Când 
se apropie de bazar, toţi oamenii se întoarseră către 
el şi i se închinară. Un singur om din toată mulţimea 
sta cu spatele la negus. 

— Aduceţi-l la mine pe omul acela care cutează 
să-mi întoarcă spatele! porunci negusul clocotind de 
mânie. 

Străjerii îl înşfăcară pe buclucaş şi-l aduseră 
între lănci în faţa negusului. Nu era altcineva decât 
Abunawas! 

—Ah, tu erai! strigă mâniat negusul. Cum de-ai 
îndrăznit să stai cu spatele către faţa luminată a 
împăratului? 

— Luminăţia-ta, dar eu n-am făcut altceva decât 
să vă împlinesc înalta poruncă. Mi-aţi poruncit să nu 
vă mai arăt niciodată faţa şi de aceea am stat cu 
spatele. 

—Limba ta este încă ascuţită, zise negusul. 
Ascultă-mi ultima poruncă: Pleacă fără întârziere din 
Etiopia, încotro vei vedea cu ochii. Şi nu uita că, dacă 
vei mai călca vreodată pe pământ etiopian, te voi 
spânzura. 

Abunawas plecă, dar oamenii nu conteniră mult 
timp să râdă. Tare le mai plăcuse că tânărul se 
arătase din nou mai isteţ decât negusul. Clătinau 
totuşi cu părere de rău din cap când îşi aminteau ce 
pedeapsă aspră îi hărăzise negusul. 

Odată, oraşul era în mare sărbătoare, ulițele 
erau ticsite de oameni care se veseleau. Chiar şi 
negusul veni să ia parte la sărbătoare, călare pe 
bidiviul său. Iar la poarta bazarului cine credeţi că se 
afla? Chiar Abunawas. Negusul dădu pinteni calului, 
ieşi în faţă şi înălţă mâna în semn că vrea linişte: 

— Popor al Etiopiei, zise, sărbătoarea noastră e 
umbrită, căci voi fi nevoit să spânzur un om. Şi, 
întorcându-se către Abunawas, îl întrebă: Ai uitat 
ultima poruncă? 

— Nu, măria-ta, n-am uitat-o, răspunse Abu- 
nawas. Mi-aţi poruncit să nu mai calc pământul 
etiopian. 

— Şi atunci cum se face că te văd aici? 

— Măria-ta, am îndeplinit întocmai porunca 
voastră. Am plecat din Etiopia cum mi-aţi poruncit. M- 
am dus în Egipt şi mi-am umplut încălţările cu pământ 
egiptean. Şi de atunci nu calc decât pe pământ 
egiptean. 

Negusul, mirat şi de astă dată de isteţimea de 
care dăduse dovadă Abunawas, îl lăudă şi-l lăsă în 
pace pentru totdeauna. 

Lăudărosul 


SE POVESTEŞTE că trăia odată, într-un sat, un 
băiat tare mincinos şi lăudăros. Într-o zi, tatăl său îl 
trimise până în satul vecin cu nişte treburi. Când se 
întoarse de acolo, băiatul începu să povestească 
prietenilor săi: 

— Nici eu nu ştiu cum de-am mai scăpat cu viaţă. 

—Dar ce s-a întâmplat, ce-ai păţit? îl întrebară 
curioşi prietenii. 

— Închipuiţi-vă, începu el să istorisească, pe 
când mă întorceam din satul vecin, am observat că 
aleargă după mine şi mă urmăreşte o haită furioasă 
de hiene! Norocul meu că am avut un ciomag solid, 
altfel nu scăpăm teafăr de ele. Dacă în locul meu ar fi 
fost un altul, nu atât de viteaz şi curajos ca mine, n-ar 
fi rămas din el nici urmă de oscior. Trebuie să ştiţi că 
era o haită de vreo cincizeci de hiene, dacă nu mai 
mult. 

— Ce tot născoceşti? îi spuseră băieţii. Cum 
puteau să fie cincizeci de hiene? Oricât de curajos ai fi 
fost, cincizeci de hiene te-ar fi mâncat şi pe tine, până 
la ultimul oscior! 

— Vă asigur că n-au fost mai puţin de cincizeci 
de hiene, spuse din nou lăudărosul. Dar s-ar putea ca, 
în pripă, eu să fi greşit, poate că nu erau chiar 
cincizeci, ci numai patruzeci. 

— Patruzeci de hiene! Cine o să te creadă? 
râseră băieţii. 

— Dacă n-au fost patruzeci, dar treizeci precis că 
au fost, spuse lăudărosul. 

—Poveşti! N-au fost nici trei hiene! râseră 
ceilalţi. 

— Ei, dacă vreţi să ştiţi, aflaţi că au fost exact 
zece hiene. 

— Dar cum poţi să te lupţi cu zece hiene?! 
strigară prietenii săi din toate părţile. 

— Degeaba vorbiţi aşa, răspunse lăudărosul. 
Dacă-i vorba de adevăr, atunci trebuie să vă spun că 
au fost trei de toate. Insă să ştiţi că nimeni dintre voi 
n-a văzut încă asemenea hiene uriaşe. 

Fiecare dintre ele era mare decât o colibă. Şi, să 
mă credeţi, aceste trei hiene erau cât zece din cele 
obişnuite. 

—Lasă-te de păcăleli! Adevărul este că n-ai văzut 
nici un fel de hienă! izbucniră în râs băieţii. 

Lăudărosul se simţi jignit. 

— Bine, trei nu, dar una tot a fost. 

În clipa aceea se apropie de ceata lor un flăcău 
venind tocmai dinspre satul vecin, de unde se 
întorsese lăudărosul. 

— Să nu-l credeţi! N-a fost nici o hienă, le spuse 
tânărul după ce află pricina gâlcevii lor. 

— Cum n-a fost nici una? strigă indignat 
lăudărosul. Doar nu sunt surd! Am auzit cu urechile 
mele cum hiena alerga în urma mea! 

Dar flăcăul răspunse zâmbind: 

—Eu am fost acela care am alergat în urma ta! 
Te-am şi strigat pentru că voiam să venim împreună 
spre casă. Numai că tu fugeai atât de tare, încât n-am 
fost în stare să te ajung. 

Călugărul 


ODATĂ, pe-o cărare din munţi mergea un 
călugăr. Muntele pe care trebuia să-l treacă era înalt, 
în pantă mare, iar călugărul n-avea putere, începu 
deci să-l roage pe Dumnezeu şi să-i ceară: 

— Doamne, te slujesc de atâţia ani! Fă-mi şi tu o 
favoare: trimite-mi, rogu-te, un cal, ca să pot trece 
peste acest munte. 

Se rugă fierbinte şi apoi se aşeză pe o piatră din 
marginea drumului. Stătea şi aştepta mila lui 
Dumnezeu. 

În acest timp, pe acea potecă trecea un ţăran, 
ţinând de căpăstru un cal, iar în braţe avea un mânz 
de curând fătat. 

„Iti mulţumesc, ţie, Doamne! Mi-ai ascultat 
rugăciunea!” spuse în sinea sa călugărul. Se ridică în 
picioare şi se adresă ţăranului: 

—Fiule, ajută-mă să mă urc pe cal; tocmai pe 
acesta îl aşteptam, ca să pot trece muntele. 

Țăranul se supără foc: 

— Eh, tu, leneşule! Nu vezi că eu merg pe jos, să 
nu-mi istovesc iapa?! Stai puţin, că am să te învăţ eu 
cum trebuie să te porţi! 

Şi-i puse în braţe mânzul. 

— Du-l! îi porunci el călugărului. Şi fii atent, dacă 
îl scapi, ai s-o păţeşti! Hai, porneşte! 

Şi ţăranul pocni din bici, arătând călugărului 
drumul înainte spre vârful muntelui. 

Călugărul nu scoase nici un cuvânt, mut de 
mirare. Mergea smerit înainte, ţinând strâns la piept 
mânzul. 

— Ah, Doamne! mormăia călugărul, în timp ce se 
căţăra pe panta abruptă. Nu mi-ai înţeles ruga! Eu te- 
am rugat să-mi trimiţi un cal de călărit, ca să mă ajute 
să trec muntele, iar tu mi-ai adus un cal ca să-l car în 

braţe. Şi dacă tu, Doamne, înţelegi atât de greu, 
atunci ce să mai zicem de noi, păcătoşii? 


95 


POVESTE TIBETANĂ 


Familia fericită 


A FOST UN TIMP când elefantul, maimuta, 
iepurele şi coțofana trăiau în mare duşmănie. Ori de 
câte ori se întâlneau — îndată începea cearta, 
neînţelegerea, ba uneori se ajungea chiar şi la bătaie. 
De această duşmănie se foloseau adesea animalele 
răpitoare. 

Într-o zi, elefantul, maimuta, iepurele şi coțofana 
hotărâră să încheie între ele o înţelegere, pentru 
totdeauna. De atunci trăiră în prietenie; numai un 
singur lucru împiedica frăţia dintre ele — nu ştiau 
care dintre ele este mai în vârstă. Multă vreme se 
ciorovăiră pentru asta, până când ajunseră sub un 
copac înalt, ale cărui ramuri aruncau pe pământ 
umbre dese. 

— Când am trecut prima dată pe lângă acest 
copac, n-am putut să găsesc la umbra sa nici un 
locşor, ca să mă pot feri de razele arzătoare ale 
soarelui, spuse elefantul. 

—lar eu, continuă maimuța, când am trecut 
prima dată pe sub acest copac, ajungeam cu capul în 
vârful său. 

Iepurele adăugă: 

— Urechile mele erau mai lungi decât ramurile 
acestui copac, atunci când l-am văzut prima oară. 

Coțofana izbucni în râs: 

— Dragii mei, eu am adus sămânţa din care a 
crescut acest copac frumos, pe care-l vedeţi acum. 

Atunci animalele au spus: 

—Cel mai tânăr dintre noi este elefantul, el 
trebuie să poarte maimuța în spate. Mai bătrân decât 
maimuța este iepurele, deci el să se urce pe umerii 

maimuţei. lar cea mai bătrână este coțofana, şi va 
merge deci pe spatele iepurelui. 

De atunci nimic n-a mai tulburat prietenia dintre 
aceste patru animale şi de aceea au purtat numele de 
„familia fericită”. 

